Apstiprināts ar Ministru kabineta

2011.gada \_\_\_. \_\_\_\_\_\_\_\_

noteikumiem Nr. \_\_\_

**Latvijas būvnormatīvs LBN 201-10**

**„Būvju ugunsdrošība”**

**1. Vispārīgie jautājumi**

1. Būvnormatīvs nosaka minimālās ugunsdrošības prasības, kādas ievēro, projektējot un būvējot jaunbūvējamas, renovējamas, rekonstruējamas un restaurējamas būves un to konstruktīvos elementus. Būvnormatīva prasības attiecas uz šī būvnormatīva 5.punktā norādītām būvēm.

2. Būvnormatīvā ir lietoti šādi termini:

2.1. **aizsargāts evakuācijas ceļš** – ugunsdroši atdalīta telpa bez ugunsslodzes, kas paredzēta cilvēku evakuācijai;

2.2. **atklāta būve** – būve, kuras katra stāva sienās pa visu ēkas perimetru vismaz 30 % ailu ir atvērtas un atvēruma laukums ir ne mazāks par 10 % no stāva grīdas laukuma;

2.3. **atklātas kāpnes** – būves iekšējas kāpnes, kas no būves būvapjoma nav atdalītas ar ugunsdrošām norobežojošām konstrukcijām;

2.4. **atverama aila** – atverams logs, durvis, vārti vai lūka ēkas ārējā norobežojošajā konstrukcijā, kas ir sasniedzama ar ugunsdzēsības un glābšanas dienesta tehniskajiem līdzekļiem un ko var izmantot glābšanas darbos;

2.5. **automātiskais ugunsdzēsības ūdens aizsegs, automātiskā ūdens ugunsdzēsības atdzesēšanas sistēma** - stacionāra inženiertehniskā sistēma, kas automātiski, konstatējot ugunsgrēka izcelšanos vai saņemot vadības signālu no citas automātiskās ugunsaizsardzības sistēmas, kura konstatēja ugunsgrēka izcelšanos, nodrošina ugunsgrēka izplatīšanas ierobežošanu vai būvkonstrukciju ugunsaizsardzību;

2.6. **automātiskā ugunsgrēka atklāšanas un trauksmes signalizācijas sistēma** – stacionāra inženiertehniskā sistēma, kas automātiski atklāj ugunsgrēka izcelšanos un signālu par ugunsgrēku vai sistēmas bojājumiem pārraida uz kontroles un signalizācijas pulti, ugunsgrēka gadījumā iedarbina aizsargājamā būvē trauksmes signālu izziņošanas ierīces, kā arī izstrādā signālus citu inženiertehnisko sistēmu vadībai;

2.7. **automātiskā balss ugunsgrēka izziņošanas sistēma** – stacionāra inženiertehniskā sistēma, kas aizsargājamā būvē automātiski pārraida balss paziņojumu par ugunsgrēka izcelšanos, saņemot vadības signālu no citas automātiskās ugunsaizsardzības sistēmas, kas konstatēja ugunsgrēka izcelšanos;

2.8. **automātiskā dūmu izvades sistēma** **–** stacionāra inženiertehniskā sistēma, kas ugunsgrēka gadījumā, saņemot vadības signālu no citas automātiskās ugunsaizsardzības sistēmas, kas konstatēja ugunsgrēka izcelšanos, nodrošina dūmu izvadi no aizsargājamās telpas ārpus būves, radot aizsargājamās telpās dabīgo vai mehānisko dūmu vilkmi;

2.9. **automātiskā gaisa virsspiediena sistēma –** stacionāra inženiertehniskā sistēma, kas ugunsgrēka gadījumā, saņemot vadības signālu no citas automātiskās ugunsaizsardzības sistēmas, kas konstatēja ugunsgrēka izcelšanos, nodrošina aizsargājamās telpas aizsardzību no piedūmošanas, radot tajās gaisa spiedienu lielāku par gaisa spiedienu blakus telpās;

2.10. **automātiskā ugunsdzēsības sistēma** – stacionāra inženiertehniskā sistēma, kas automātiski konstatējot ugunsgrēka izcelšanos, vai saņemot vadības signālu no citas automātiskās ugunsaizsardzības sistēmas, kas konstatēja ugunsgrēka izcelšanos, veic ugunsgrēka dzēšanu vai ugunsgrēka lokalizāciju, kā arī izstrādā signālus citu inženiertehnisko sistēmu vadībai;

2.11. **autonomais ugunsgrēka detektors** – lokālais ugunsgrēka detektors (ierīce), kas reaģē uz ugunsgrēka faktoriem (dūmu koncentrāciju, augstu temperatūru) un par ugunsgrēku ar skaņas signālu un vizuālo signalizāciju paziņo cilvēkiem, kas atrodas telpā, kur tas ierīkots. Autonoma ugunsgrēka detektora korpusā konstruktīvi apvienoti autonomais elektrobarošanas avots un ugunsgrēka atklāšanas, gaismas signalizācijas, skaņas izziņošanas komponenti.

2.12. **ārējās evakuācijas kāpnes** – ar ugunsdrošām būvkonstrukcijām atdalītas kāpnes ārpus būves vai atklātā vidē;

2.13. **būves augstākā stāva grīdas līmenis** – līmeņu starpība starp brauktuves vai līdzvērtīgas virsmas, uz kuras var uzbraukt un nostāties ugunsdzēsības un glābšanas tehniskie līdzekļi, un būves augstākā stāva grīdas līmeni, kurā ikdienā var atrasties būves lietotāji;

2.14. **būves ugunsnoturības pakāpe** – integrēts būves ugunsdrošības rādītājs, kas ievērtē būves lietošanas veidu, būves augstākā stāva grīdas līmeni, ugunsdrošības nodalījuma platību, ugunsslodzi, kā arī būvē notiekošo tehnoloģisko procesu sprādzienbīstamību, un kuru raksturo būvkonstrukciju ugunsizturība un iebūvēto būvizstrādājumu ugunsreakcija;

2.15. **dūmaizsargāta kāpņu telpa** – ugunsaizsargāta kāpņu telpa, kurā nepieļauj piedūmošanās iespēju;

2.16. **dūmu izvades ailas** – durvis, vārti, atverami vai izsitami logi, atveramās žalūzijas un lūkas, atklātas ailas ārējās norobežojošajās konstrukcijās, caur kurām ugunsgrēka gadījumā iespējams izvadīt dūmus.

2.17. **evakuācija** – cilvēku pārvietošanās uz drošu vietu ārpus būves zemes virsmas līmenī uguns­grēka vai citu briesmu gadījumā;

2.18. **evakuācijas ceļa garums** – attālums no būves daļas vai ugunsdrošības nodalījuma vistālākās vietas pa visīsāko iespējamo ceļu līdz tuvākajai evakuācijas izejai;

2.19. **evakuācijas ceļš** – drošs un viegli atrodams kustības ceļš, kas sākās būves jebkurā punktā un ved uz evakuācijas izeju;

2.20. **evakuācijas izeja** – izeja no būves vai ugunsdrošības nodalījuma daļām un pa kuru var nokļūt ārpus būves zemes virsmas līmenī;

2.21. **jumta seguma sistēma** – jumta virsmas un izolācijas konstrukcija, kas ietver visus slāņus, kas veido atmosfērizturīgu jumta konstrukciju, izņemot nesošo konstrukciju – siltuma izolāciju, tvaika izolāciju, mehāniski stiprināmu vai līmējamu jumta segumu (hidroizolāciju), kā arī papildelementus – jumta logus;

2.22. **jumta segums** – jumta augšējais hidroizolējošais slānis, kas pasargā būvi no atmosfēras ārējās iedarbības;

2.23. **neautomātiskā dūmu izvades sistēma –** stacionāra inženiertehniskā sistēma, kas gadījumā, ja darbību iniciē manuāli, nodrošina dūmu izvadi no aizsargājamās telpas ārpus būves, radot aizsargājamās telpās dabīgu vai mehānisku dūmu vilkmi;

2.24. **neventilējama fasāde** – fasādes (ārsienas) daudzslāņu konstrukcija, kurai starp atsevišķiem slāņiem nav gaisa šķirkārtas;

2.25. **savietotais jumts** – būves norobežojošā konstrukcija, kura vienlaicīgi izpilda augšējā stāva pārseguma un jumta funkcijas;

2.26. **sprādzienbīstama telpa** – telpa vai telpu grupa, kurā izmantotā ražošanas vai glabāšanas tehnoloģija veido sprādzienbīstamo vidi;

2.27. **ugunsaizsargāta kāpņu telpa** - ar ugunsdrošām konstrukcijām no citām telpām nodalīta kāpņu telpa bez ugunsslodzes, kurai ir tieša izeja uz āru zemes virsmas līmenī vai caur priekštelpu;

2.28. **ugunsdroša būvkonstrukcija** – būvkonstrukcija ar normētu ugunsizturība robežu, kas paredzēta ugunsgrēka bīstamo faktoru ierobežošanai;

2.29. **ugunsdroši atdalīta telpa** – telpa, kas no citām telpām atdalīta ar ugunsdrošām būvkonstrukcijām;

2.30. **ugunsdrošības nodalījuma platība** – ugunsdrošības nodalījuma stāva platība starp ārējām sienām vai ārējām un ugunsdrošām sienām;

2.31. **ugunsdrošības nodalījums** – būves daļa, kas ir atdalīta no pārējām būves daļām ar ugunsdrošām konstrukcijām tā, lai uguns un dūmu izplatība uz šo būves daļu un no tās noteiktā laikposmā tiktu aizkavēta;

2.32. **ugunsdrošības priekštelpa** – ar ugunsdrošām būvkonstrukcijām nodalīta telpa starp diviem ugunsdrošības nodalījumiem vai ugunsdroši atdalītām telpām bez ugunsslodzes;

2.33. **ugunsizturība** – būves konstrukciju vai elementu spēja noteiktā laikposmā saglabāt nestspēju, termoizolētību un viengabalainību;

2.34. **uguns norobežotāji** – būvkonstrukcijas uguns izplatības novēršanai, kas veidotas no būvizstrādājumiem, kuru ugunsreakcijas klase ir ne zemāka par A2-s1, d0;

2.35. **ugunsreakcija** – būvizstrādājuma reakcija, to noteiktos apstākļos pakļaujot uguns iedarbībai, kas raksturo tā spēju ar savu noārdīšanos veicināt uguns izplatību;

2.36. **ugunsslodze** – degšanas procesa laikā izdalāmās siltuma enerģijas daudzums (MJ) no telpā esošajām degtspējīgām vielām, materiāliem un iekārtam, izņemot telpas būvkonstrukciju veidojošos būvizstrādājumus, uz telpas grīdas laukuma vienību (m2);

2.37. **ventilējama (piekārtā) fasāde –** fasādes konstrukcija, kurai starp siltumizolāciju un ārējo apdari ir gaisa šķirkārta;

2.38. **zibensaizsardzības līmenis** – rādītājs, kas raksturo varbūtību, ar kādu zibensstrāvas parametru kopuma iespējamās vērtības dabā novērojamām zibensizlādēm nepārsniegs šo parametru maksimālās un minimālās aplēses vērtības.

2.39. **zibensaizsardzības sistēma** – vienota sistēma, kas paredzēta būvju, to atsevišķo daļu, elektroietaišu u. c. objektu aizsardzībai pret zibensizlādes tiešo un netiešo iedarbi;

2.40. **zibensaizsardzības sistēmas klase** – rādītājs, kas raksturo zibensaizsardzības sistēmas iedalījumu atbilstīgi paredzētajam zibensaizsardzības līmenim;

3. Būves renovācija, rekonstrukcija un restaurācija nedrīkst pazemināt būves ugunsdrošību.

4. Ja Būvniecības likuma 16.panta trešajā daļā norādītajos gadījumos nevar ievērot šajā būvnormatīvā noteiktās minimālās ugunsdrošības prasības, tad atkāpes no tehniskajām prasībām var pamatot ar aprēķiniem vai citā veidā pierādīt būves atbilstību šajā būvnormatīvā noteiktajām minimālajām ugunsdrošības prasībām, ņemot vērā būves konstruktīvo un plānošanas risinājumu, funkcionālo nozīmi un iespējamos ugunsgrēka norises variantus.

**2. Būvju ugunsdrošības parametri**

**2.1. Būvju lietošanas veidi**

5. Atkarībā no izvirzītām ugunsdrošības prasībām, ir septiņi būvju lietošanas veidi:

5.1. **I lietošanas veids** – **dzīvojamās ēkas un telpas,** tai skaitā mazstāvu viendzīvokļa un daudzdzīvokļu dzīvojamās ēkas, daudzstāvu daudzdzīvokļu ēkas, saimniecības ēkas un būves, vasarnīcas, dārza mājas, dvīņu mājas, rindu mājas;

5.2. **II lietošanas veids** – **publiska rakstura ēkas un būves, kuras paredzētas cilvēku izmitināšanai,** tai skaitā viesnīcas, dienesta viesnīcas, hosteļi, moteļi, viesu mājas, patversmes, sanatorijas, kempingi, atpūtas bāzes, atpūtas nometnes, citas atpūtas ēkas, kazarmas, citas izmitināšanas ēkas (arī īslaicīgas izmitināšanas ēkas);

5.3. **III lietošanas veids** – **publiska rakstura ēkas un būves, kas tiek izmantotas visu diennakti un kurās uzturas aprūpējami vai izolējami lietotāji,** tai skaitā slimnīcas, pansionāti, aprūpes ēkas, bērnunami, dzemdību nami, sociālās reabilitācijas centri, ēkas, kurās izmitinātas personas, kurām kompetentas institūcijas ir ierobežojošas pārvietošanās brīvību;

5.4. **IV lietošanas veids** – **publiska rakstura ēkas un būves, kuras tiek izmantotas komercdarbībai un publiskiem pasākumiem,** tai skaitā teātri, kinoteātri, koncertzāles, cirki, restorāni, kafejnīcas, bāri un citi sabiedriskās ēdināšanas uzņēmumi, veikali, tirdzniecības centri, tirgus paviljoni un citas tirdzniecības būves, konferenču un izstāžu telpas un būves, klubi, kultūras nami, muzeji, kulta ēkas un būves, deju zāles, diskotēkas, bibliotēkas, tiesas ēkas, pasta un sakaru ēkas un būves, dzelzceļa stacijas, lidostas, autoostas, sporta būves, ēkas, kurās tiek sniegta ambulatoriskā medicīniskā palīdzība;

5.5. **IVa lietošanas veids** – **izglītības darbībai paredzētas ēkas un būves,** tai skaitā pirmsskolas bērnu izglītības iestāžu ēkas, pamatskolu un ģimnāziju mācību ēkas, amatniecības skolu mācību ēkas;

5.6. **V lietošanas veids** – **būves, kas parasti tiek izmantotas dienā un kurās pastāvīgi uzturas lietotāji, kas pārzina telpas,** tai skaitā administratīvās ēkās, arhīvi, bankas, biroju ēkas, glābšanas dienestu ēkas un būves, universitāšu, augstskolas mācību ēkas, zinātnes un pētniecības iestāžu ēkas, interešu skolu mācību ēkas, citu izglītības un zinātnisko iestāžu ēkas;

5.7. **VI lietošanas veids** – **ražošanas ēkas un telpas, kurās notiek ražošanas procesi, kā arī noliktavas;**

5.8. **VII lietošanas veids** – **garāžas un autostāvvietas,** tai skaitā iebūvētās pazemes vai virszemes autostāvvietas.

**2.2. Būvju ugunsnoturības pakāpes**

6. Būvēm ir šādas ugunsnoturības pakāpes:

6.1. U1, kurai ir divas ugunsnoturības apakšpakāpes – U1a un U1b;

6.2. U2, kurai ir divas ugunsnoturības apakšpakāpes – U2a un U2b;

6.3. U3 – būves nesošajām konstrukcijām nav noteiktas prasības ugunsdrošības jomā; šo būvju drošības līmeni nodrošina, ierobežojot būvju gabarītus atbilstoši būves lietošanas veidam.

7. Attiecīgās ugunsnoturības pakāpes būvei noteiktā būvkonstrukciju minimālā ugunsizturība un būvizstrādājumu minimālā ugunsreakcijas klase norādīta šī būvnormatīva pielikuma 1. un 2.tabulā.

8. Vienas būves dažādām daļām var būt atšķirīga ugunsnoturības pakāpe un ugunsnoturības apakšpakāpe. Uguns izplatības iespēju starp atšķirīgas ugunsnoturības pakāpes būves daļām novērš ar ugunsdrošām norobežojošām konstrukcijām.

**2.3. Būvkonstrukciju ugunsizturība**

9. Būvju nesošo konstrukciju un ugunsdrošības nodalījumu veidojošo būvkonstrukciju ugunsizturību nosaka, atbilstoši būvkonstrukciju nestspējas (simbols R), viengabalainības (simbols E) un termoizolētības (simbols I) īpašību noturībai ugunsgrēka laikā. Būvkonstrukciju ugunsizturības rādītājus klasificēsaskaņā ar standartu LVS EN 13501-1+A1:2010 „Būvkonstrukciju un būvelementu klasifikācija pēc to reakcijas uz uguni. 1.daļa: Klasifikācija, pielietojot testēšanas datus no ugunsreakcijas testiem” un LVS EN 13501-2+A1:2010 „Būvkonstrukciju un būvelementu klasifikācija pēc to reakcijas uz uguni. 2.daļa: Klasifikācija, pielietojot ugunsizturības testa datus, izņemot ventilācijas sistēmām paredzētos izstrādājumus” prasībām. Būvkonstrukciju ugunsizturību nosaka testējot, aprēķinu ceļā, vai arī apvienojot testēšanu ar aprēķiniem, atbilstoši piemērojamos standartos norādītajam.

10. Papildus šī būvnormatīva 9.punktā noteiktiem ugunsizturības rādītājiem, piemēro šādus ugunsizturības un dūmu necaurlaidības rādītājus:

10.1. siltuma starojuma ierobežojums (simbols W);

10.2. mehāniskā izturība (simbols M);

10.3. pašaizvēršanās spēja durvīm, vārtiem, logiem, lūkām, žalūzijām, vārstiem un ugunsdrošajiem aizkariem (simbols C);

10.4. dūmu caurlaidības ierobežojums (simbols S);

10.5. sodrēju degšanas izturība (simbols G);

10.6. ugunsaizsardzības spēja – segumam izmantojamo būvizstrādājumu spēja aizsargāt aiz tiem esošo konstrukciju no aizdegšanās un pārogļošanās (simbols K);

10.7. noturība nemainīgā temperatūrā (simbols D);

10.8. noturība standarta temperatūras/laika līknes apstākļos (simbols DH);

10.9. dūmu un karstuma izvades elektrisko ventilatoru funkcionalitāte(simbols F);

10.10. dabiskās dūmu un karstuma izvades ierīces funkcionalitāte (simbols B);

11. Šī būvnormatīva 9. un 10.punktā minētā simbola skaitlisko rādītāju, kas raksturo būvju nesošo konstrukciju un ugunsdrošības nodalījumu veidojošo konstrukciju ugunsizturību, norāda kā minimālo konstrukcijas visu ugunsizturību raksturojošo parametru ugunsizturības laiku minūtēs. Ja būves nesošajām konstrukcijām ir dažādi viengabalainības (simbols E), termoizolētības (simbols I) un nestspējas (simbols R) ugunsizturības laiki, konstrukcijas ugunsdrošības skaitliskajā apzīmējumā norāda mazāko nodrošināto viengabalainības, termoizolētības un nestspējas ugunsizturības laiku.

12. Ugunsizturību izsaka minūtēs. Ir šādi normatīvie ugunsizturības laiki: 15, 30, 45, 60, 90, 120, 180 un 240 minūtes.

13. Būvju nesošo konstrukciju un ugunsdrošības nodalījumu veidojošo būvkonstrukciju nepieciešamo ugunsizturību nosaka, ņemot vērā būves lietošanas veidu, nepieciešamo būves ugunsnoturības pakāpi, būves augstākā stāva grīdas līmeni,ugunsdrošības nodalījuma pieļaujamo platību un būves vai tās daļu ugunsslodzi.

14. Jebkurai būvkonstrukcijai no attiecīgi izvirzītajiem ugunsizturības rādītājiem jānodrošina lielākais attiecīgajai būvkonstrukcijai noteiktais ugunsizturības laiks. Būvju nesošo konstrukciju un ugunsdrošības nodalījumu konstrukciju ugunsizturības prasības noteiktas šī būvnormatīva pielikuma 1.tabulā.

15. Ventilācijas gaisa vadu un ugunsdrošo vārstu ugunsizturību klasificē atbilstoši standartā LVS EN 13501-3+A1:2010 „Būvkonstrukciju un būvelementu klasifikācija pēc to reakcijas uz uguni. 3.daļa: Klasifikācija, pielietojot ēkas inženieriekārtu instalāciju produktu un elementu: ugunsizturīgo gaisa vadu un vārstu ugunsizturības testa datus” noteiktajam.

16. Dūmu kontroles sistēmu elementu ugunsizturību klasificē atbilstoši standartā LVS EN 13501-4+A1:2010 „Būvkonstrukciju un būvelementu klasifikācija pēc to reakcijas uz uguni. 4. daļa: Klasifikācija, pielietojot dūmu kontroles sistēmu sastāvdaļu ugunsizturības testa datus” noteiktajam.

17. Ugunsdrošo durvju ugunsizturību klasificē atbilstoši standartā LVS EN 14600:2007 „Durvju bloki un atverami logi ar ugunsizturības un/vai dūmu kontroles raksturlielumiem. Prasības un klasifikācija” noteiktajam.

18. Ugunsdrošo stiklu ugunsizturību klasificē atbilstoši standartā LVS EN 357:2007 „Stikls būvniecībā. Ugunsizturīgie stiklotie elementi ar caurredzamu vai caurspīdīgu stikla izstrādājumu. Ugunsizturības klasifikācija” noteiktajam.

**2.4. Ugunsreakcija**

19. Būvizstrādājumu ugunsreakciju raksturo šādas īpašības, kas izpaužas būvizstrādājumam nonākot saskarē ar uguni:

19.1. uzliesmošana;

19.2. siltuma izdalīšanās;

19.3. uguns izplatība;

19.4. dūmu izdalīšanās;

19.5. degošu (karstu) pilienu izdalīšanās.

20. Būvizstrādājumiem un konstrukciju elementiem, izņemot grīdas un jumta segumus, cauruļvadu siltumizolācijas izstrādājumus, atbilstoši standartam LVS EN 13501-1+A1:2010 „Būvkonstrukciju un būvelementu klasifikācija pēc to reakcijas uz uguni. 1.daļa: Klasifikācija, pielietojot testēšanas datus no ugunsreakcijas testiem” ir šādas ugunsreakcijas klases:

20.1. A1 – būvizstrādājums nereaģē uz uguns iedarbību, šīs klases būvizstrādājumi neveicina ugunsgrēka attīstību vispārējas uzliesmošanas gadījumā;

20.2. A2 – būvizstrādājums, kas pakļauts uguns iedarbībai, nelielā daudzumā izdala dūmus, vispārējas uzliesmošanas gadījumā nerada uguns slodzi un neveicina ugunsgrēka attīstību;

20.3. B – būvizstrādājums nerada vispārējas uzliesmošanas situācijas, bet tas var uzturēt degšanu attīstīta ugunsgrēka gadījumā;

20.4. C – būvizstrādājums var radīt vispārējas uzliesmošanas situāciju, bet ne ugunsgrēka attīstības sākumā;

20.5. D – būvizstrādājums uguns iedarbības dēļ var radīt vispārējas uzliesmošanas situāciju un aktīvi iesaistās degšanas procesā, kad to pakļauj uguns iedarbībai;

20.6. E – būvizstrādājums degšanas laikā jau pirmajās divās minūtēs var radīt vispārējas uzliesmošanas situāciju;

20.7. F – būvizstrādājuma ugunsizturības robeža un ugunsreakcijas klase nav noteikta, un tas var strauji degt un ātri radīt vispārēju uzliesmošanu.

21. Būvizstrādājumu un konstrukciju elementu dūmu un degošo pilienu izdalīšanās intensitāti apzīmē ar šādiem simboliem:

21.1. s1 – būvizstrādājuma ugunsreakcijas laikā dūmu veidošanās ir ļoti neliela;

21.2. s2 – dūmu izdalīšanās no būvizstrādājuma ir būtiska, dūmu pieauguma apmēra indekss atbilst testēšanas standartā noteiktajiem lielumiem;

21.3. s3 – testēšanā rezultātā iegūtie parametri ir lielāki par klasifikācijas standartā s2 intensitātei noteiktajiem parametriem (praktiski dūmu izdalīšanās apmērs nav ierobežots);

21.4. d0 – būvizstrādājums degšanas laikā neizdala degošu pilienu daļiņas;

21.5. d1 – būvizstrādājuma degšanas laikā novērojama degošu pilienu klātbūtne, bet to degšanas laiks nav lielāks par testēšanas standartā noteikto un tie ātri nodziest;

21.6. d2 – būvizstrādājuma izdalīto degošo pilienu daļiņu degšanas ilgums ir lielāks nekā testēšanas standartā d1 intensitātei noteiktais.

22. Grīdas seguma ugunsreakcijas klases ir A1FL, A2FL, BFL, CFL, DFL, EFL un FFL. Dūmu izdalīšanās intensitāti no grīdas seguma apzīmē ar šādiem simboliem:

22.1. s1 – kopējais dūmu izdalīšanās daudzums ir ierobežots;

22.2. s2 – dūmu izdalīšanās daudzumam ierobežojumi nav noteikti.

23. Jumta seguma sistēmas ugunsreakcijas klases uz ārējā ugunsgrēka iedarbību klasificē atbilstoši standartā LVS EN 13501-5+A1 „Būvkonstrukciju un būvelementu klasifikācija pēc to reakcijas uz uguni. 5.daļa: Klasifikācija, pielietojot ugunsizturības testu datus, kas iegūti, ņemot vērā ārējo ugunsgrēka faktoru iedarbību uz jumtu” noteiktajam.

24. Cauruļvadu siltumizolācijas izstrādājumu ugunsreakcijas klases ir A1L, A2L, BL, CL, DL un EL.

25. Dūmu izdalīšanās intensitāti no cauruļvadu siltumizolācijas izstrādājumiem apzīmē ar šādiem simboliem s1, s2 un s3.

26. Degošo pilienu izdalīšanās intensitāti no cauruļvadu siltumizolācijas izstrādājumiem apzīmē ar simboliem d0, d1 un d2.

**2.4. Ugunsslodze**

27. Ir šādas telpu ugunsslodzes grupas:

27.1. ar ugunsslodzi virs 1200 MJ/m2;

27.2. ar ugunsslodzi no 600 MJ/m2 līdz 1200 MJ/m2 ieskaitot;

27.3. ar ugunsslodzi no 300 MJ/m2 līdz 600 MJ/m2 ieskaitot;

27.4. ar ugunsslodzi mazāku par 300 MJ/m2.

28. Telpas ugunsslodzi g, izteiktu MJ/m2, var noteikt ar aprēķinu, saskaņā ar šādu formulu:

, kur:

– telpas platība, m2,

–telpas kopējais degšanas siltuma daudzums, MJ.



–i-tā materiāla daudzums, kg;

–i-tā materiāla vienības degšanas siltuma daudzums, MJ/kg.

29. Ja būvē ir ugunsdrošības nodalījumi, kuru ugunsslodze atšķiras, katra ugunsdrošības nodalījuma ugunsslodzi aprēķina atsevišķi. Konstrukcijas un to elementus klasificē atbilstoši tā ugunsdrošības nodalījuma ugunsslodzei, kurā tā ir lielāka.

30. Būvi, kurai ir dažādi lietošanas mērķi, var sadalīt atsevišķās ugunsslodzes grupās. Būves nesošo konstrukciju un ugunsdrošības nodalījumu ugunsizturības prasības nosaka atbilstoši attiecīgajai ugunsslodzes grupai.

**3. Noteikumi būvju plānošanai**

**3.1. Ugunsdrošības atstarpes**

31. Lai ugunsgrēka gadījumā ierobežotu iespējamo uguns izplatību no vienas šī būvnormatīva 5.punktā norādītās būves uz citu, starp būvēm ievēro ugunsdrošības atstarpes. Minimālās ugunsdrošības atstarpes starp būvēm ir noteiktas šī būvnormatīva pielikuma 7.tabulā, pie tam būvēm ar ugunsnoturības pakāpi U1 un U2 minimālais ugunsdrošības attālums līdz blakus esošo zemes vienību robežām ir 4 metri, U3 būvēm – 5 metri. Ugunsdrošības atstarpes starp būvēm ievēro arī tad, ja būves atrodas vienā zemes vienībā.

32. Ugunsdrošības atstarpes starp būvēm vienā zemesgabalā var neievērot, ja būvju apbūves laukums nav lielāks par šī būvnormatīva pielikuma 3.tabulā noteiktajiem ugunsdrošības nodalījuma maksimāli pieļaujamiem lielumiem.Ja būvju ugunsnoturības pakāpes ir atšķirīgas, ugunsdrošības atstarpi pieņem pēc būves ar zemāko ugunsnoturības pakāpi noteikto.

33. Noteiktās ugunsdrošības atstarpes un minimālo ugunsdrošības attālumu līdz blakus esošo zemes vienību robežai var samazināt, ja starp būvēm ierīkota ugunsdroša siena, atbilstoši šī būvnormatīva 1.tabulā noteiktajam.

34. Būvi var izvietot tuvāk nekā 31.punktā noteiktajam minimālajam attālumam līdz blakus esošā zemes gabala robežas, neparedzot ugunsdrošo sienu, ja:

34.1. būve atrodas blakus zemes gabaliem, kuriem pašvaldības teritorijas plānojumā noteikts ielas, ceļa, vai laukuma statuss;

34.2. plānotais attālums starp blakus esošām būvēm dažādos zemes gabalos atbilst 7.tabulā noteiktajam.

35. Minimālās ugunsdrošības atstarpes starp divos blakus zemes gabalos izvietotām mazstāvu dzīvojamām mājām var samazināt, ja būvju stāvu kopējā platība nav lielāka par pielikuma 3.tabulā noteiktajiem ugunsdrošības nodalījuma maksimāli pieļaujamiem lielumiem. Ja būvju ugunsnoturības pakāpes ir atšķirīgas, ugunsdrošības atstarpi pieņem pēc būves ar zemāko ugunsnoturības pakāpi noteikto.

36. Rekonstrukcijas un renovācijas gadījumā atļauts saglabāt esošās atstarpes starp būvēm, ja netiek palielināti būvju gabarīti ugunsdrošības atstarpes virzienā.

**3.2. Ugunsdzēsības un glābšanas darbu nodrošinājums**

37. Dažādu lietošanas veida būvēm vai to grupām, kas atrodas iežogotā teritorijā, kuras platība ir lielāka par 5 hektāriem, nodrošina vismaz divas ugunsdzēsības un glābšanas tehnikai piemērotas iebrauktuves.

38. Ja iežogotās teritorijas, kurā atrodas būves, perimetrs ir garāks par 1000 m, ugunsdzēsības un glābšanas tehnikai nepieciešama vismaz viena iebrauktuve uz katriem perimetra 500 m, un tās izvieto vienmērīgi pa visu perimetru. Ja nožogotā mala gar ceļiem vai ielām ir garāka par 500 m, attiecīgajā malā ugunsdzēsības un glābšanas tehnikai nepieciešamas vismaz divas iebrauktuves. Attālums starp iebrauktuvēm perimetra daļā gar ielām un ceļiem nedrīkst būt lielāks par 500 m, bet pārējā perimetra daļā – lielāks par 1000 m.

39. Ugunsdzēsības tehnikai paredzēto piebrauktuvju, iebrauktuvju un caurbrauktuvju platums ir ne mazāks par 3,5 metriem, augstums – ne mazāks par 4,25 metriem. Rekonstruējamām, renovējamām un restaurējamām būvēm atļauts saglabāt esošos caurbrauktuvju gabarītus.

40. Iebrauktuvju un caurbrauktuvju vārtus aprīko ar ierīcēm, kas pieļauj to manuālu atvēršanu.

41. Būvēm, kuru augstākā stāva grīdas līmeņa atzīme pārsniedz 8 metrus, nodrošina ugunsdzēsības piebrauktuvi vismaz no vienas fasādes puses. Ja būve ir platāka par:

41.1. 36 metriem – ugunsdzēsības piebrauktuves nepieciešamas pie abām garenfasādēm vismaz 50% garumā no katras fasādes puses;

41.2. 100 metriem – ugunsdzēsības piebrauktuves nepieciešamas pa visu būves perimetru vismaz 50% garumā no katras fasādes puses.

42. Ugunsdzēsības un glābšanas tehnikas piekļuvi būvei nodrošina ar ne mazāk kā 3,5 metru platu piebrauktuvi, kura atrodas 5 līdz 20 metru attālumā no būves fasādes.

43. Ugunsdzēsības un glābšanas tehnikai paredzētajās piebrauktuvēs nedrīkst ierīkot autostāvvietas un citus šķēršļus. Piebrauktuvēm nodrošina pietiekamu izturību, kas atbilst ugunsdzēsības un glābšanas tehnikas slodzei. Tās apzīmē atbilstoši standartā LVS 446:2004/A1:2006 „Ugunsdrošībai un civilajai aizsardzībai lietojamās drošības zīmes un signālkrāsojums” noteiktajam. Piebrauktuvēs drīkst ierīkot zālāju ar attiecīgi nostiprinātu pamatnes konstrukciju.

44. Būvju renovācijas un rekonstrukcijas gadījumā no 42. un 43.punkta prasībām var atkāpties, ja netiek pasliktināta esošā situācija ugunsdzēsības un glābšanas tehnikas piekļuvei.

45. Ugunsdzēsības vajadzībām paredzētiem hidrantiem jāatbilst standartu LVS EN 14339:2007 „Apakšzemes ugunsdzēsības hidranti”, LVS EN 14384:2007 „Virszemes ugunsdzēsības hidranti” un LVS 187:2007 „Ugunsdzēsības hidrantu nacionālās prasības” prasībām.

**3.3. Atveramas ailas**

46. Atveramas ailas izbūvē tā, lai tās no būves iekšpuses varētu viegli atvērt. Atveramas ailas brīvā augstuma un platuma summa ir ne mazāka kā 1,5 metri un malas minimālais garums – 60 cm.

47. Attālums no atveramas ailas apakšējās malas līdz grīdas līmenim nedrīkst būt lielāks par 1,2 metriem.

**3.4. Ugunsdrošas būvkonstrukcijas**

48. Ugunsdrošām būvkonstrukcijām ugunsgrēka gadījumā noteiktā laikposmā jāsaglabā nestspēja, lai būvē esošie cilvēki varētu būvi nekavējoties atstāt, vai arī viņi tiktu evakuēti vai izglābti citādi. Būvkonstrukcijas nedrīkst radīt neparedzamus draudus ugunsdzēsības un glābšanas dienestu darbībai.

49. Par ugunsdrošu būvkonstrukciju uzskata būvkonstrukciju, kas paredzēta uguns izplatības aizturēšanai, vai uguns un dūmu ierobežošanai. Ugunsdrošo konstrukciju minimālā ugunsizturība noteikta šī būvnormatīva pielikuma 1.tabulā un būvizstrādājumu minimālā ugunsreakcijas klase noteikta šī būvnormatīva pielikuma 2.tabulā.

50. Ugunsdrošās būvkonstrukcijās iebūvētie būvizstrādājumi nedrīkst samazināt ugunsdrošās konstrukcijas ugunsizturību, un tajās izvietotajām stiprinājuma detaļām jābūt ar ne zemāku ugunsizturību kā pašai būvkonstrukcijai.

 51. Būvkonstrukciju ugunsizturībai jāatbilst šī būvnormatīva pielikuma 1.tabulā norādītajām prasībām. Ugunsdroši atdalītu telpu norobežojošās konstrukcijas pieļaujamas tādas, kas atbilst viengabalainības un siltuma starojuma caurlaidības (EW) prasībām, ja ugunsslodze telpās nepārsniedz 300 MJ/m2, un papildus tās aprīkotas ar ūdens aizsegu (sprinkleriem), ja ugunsslodze šajās telpās pārsniedz 300 MJ/m2.

**3.5. Ailu aizsardzība un inženiertehniskās sistēmas ugunsdrošās konstrukcijās**

52. Ugunsdrošā konstrukcijā atļauts ierīkot ailas ar neveramu un veramu aizpildījumu, kuru summārais laukums nepārsniedz 25% no ugunsdrošās konstrukcijas laukuma. Ailu veramu aizpildījumu (durvju, vārtu, logu, lūku, žalūziju, ugunsdrošo aizkaru un ugunsdrošo vārstu)ugunsizturība var būt par 50 % zemāka par ugunsdrošām konstrukcijām noteikto ugunsizturību, bet ne zemāka par EI 30.

53. Ugunsdrošās sienās un ugunsdrošās konstrukcijās esošo ailu (logu, durvju vai lūku) aizpildījumu minimālā ugunsizturība un minimālā ugunsreakcijas klase noteikta šī būvnormatīva pielikuma 1. un 2.tabulā.

54. Ja dažādos ugunsdrošības nodalījumos izvietotās ailas atrodas leņķī viena pret otru, tad:

54.1. ja leņķis ir mazāks par 600, ailu aizpildījuma ugunsizturībai jāatbilst šī būvnormatīva pielikuma 1.tabulā norādītām prasībām;

54.2. ja leņķis ir robežās no 600 līdz 1350, ailu aizpildījumam jāatbilst viengabalainības (E) un siltuma starojuma ierobežojuma (W) prasībām, kas norādītas šī būvnormatīva pielikuma 1.tabulā;

54.3. ja leņķis ir lielāks par 1350, tad ailu aizpildījumam ugunsizturības papildprasības netiek izvirzītas.

55. Ugunsdrošo konstrukciju šķērsojošās inženierkomunikācijas izbūvē tā, lai nesamazinātu ugunsdrošo konstrukciju ugunsizturību un nepieļautu dūmu, gāzes un uguns izplatību.

56. Ugunsdrošo būvkonstrukciju un inženierkomunikāciju šķērsojuma vietu spraugas visā konstrukciju biezumā aizpilda ar būvizstrādājumiem, kuru ugunsreakcijas klase ir ne zemāka par ugunsdrošo būvkonstrukciju minimālo ugunsreakcijas klasi. Pieļaujama ugunsdrošo būvkonstrukciju un inženierkomunikāciju šķērsojuma mezgla noblīvēšana ar ugunsdrošajiem blīvējumiem vai sistēmām, kuru būvizstrādājumu ugunsreakcijas klase ir ne zemāku kā Bs1,d0, kas reaģējot ar uguni nodrošina komunikāciju hermētiskumu, degošu cauruļu un kabeļu izolācijas noslēgšanu un kuru atbilstība ir apliecināta likumā „Par atbilstības novērtēšanu” noteiktajā kārtībā.

57. Ugunsdrošās konstrukcijās iebūvētos veramos ailu aizpildījumus aprīko ar pašaizvēršanās mehānismiem, kuri ugunsgrēka gadījumā ailas aizver, lai nepieļautu ugunsgrēka un degšanas produktu izplatīšanos.

**4. Prasības būvkonstrukcijām**

**4.1. Ugunsdrošības nodalījumi un ugunsdroši atdalītas telpas**

58. Ugunsdrošības nodalījumus un ugunsdroši atdalītas telpas norobežo no citiem nodalījumiem un telpām ar ugunsdrošām būvkonstrukcijām. Ugunsdrošo būvkonstrukciju minimālā ugunsizturība un minimālā ugunsreakcijas klase noteikta šī būvnormatīva pielikuma 1. un 2.tabulā.

59. Ugunsdrošības nodalījuma pieļaujamā platība un stāvu platība ugunsdrošības nodalījuma ietvaros ir atkarīga no būves augstuma, lietošanas veida un ugunsnoturības pakāpes. Maksimālā stāva vai ugunsdrošības nodalījuma platība noteikta šī būvnormatīva pielikuma 3.tabulā.

60. Ugunsdrošības nodalījums var aptvert vienu vai vairākus būves stāvus. Ugunsdrošības nodalījumā katru stāvu atdala ar ugunsdrošām būvkonstrukcijām, kuru ugunsizturība un būvizstrādājumu minimālā ugunsreakcijas klase ir normēta un tā norādīta šī būvnormatīva pielikuma 1. un 2.tabulā. Ja stāvi nav atdalīti ar ugunsdrošām būvkonstrukcijām, šo stāvu kopēja platība nedrīkst pārsniegt ugunsdrošības nodalījuma maksimālo platību, kas noteikta šī būvnormatīva pielikuma 3.tabulā.

61. Būves sadala atsevišķos ugunsdrošības nodalījumos, kuru platība nepārsniedz pieļaujamo ugunsdrošības nodalījuma platību, kas noteikta šī būvnormatīva pielikuma 3.tabulā.

62. Kā atsevišķus ugunsdrošības nodalījumus projektē būves ar atšķirīgu lietošanas veidu. Prasība neattiecas uz iebūvētām telpām.

63. Viena lietošanas veida būvē cita lietošanas veida telpu grupas paredz kā ugunsdroši atdalītās telpās. Atļauts neparedzēt kā ugunsdroši atdalītās telpas:

63.1. VI lietošanas veida būvēs var ugunsdroši neatdalīt V lietošanas veida telpu grupas;

63.2. II, III, IV, IVa un V lietošanas veida būvēs var ugunsdroši neatdalīt II, III, IV, IVa un V lietošanas veida telpas.

64. Kā atsevišķas ugunsdroši atdalītas telpas veido:

64.1. būves stāvus ugunsdrošības nodalījuma ietvaros;

64.2. dzīvokļus un viesnīcu numurus;

64.3. tehnisko iekārtu telpas, kuru platība ir lielāka par 10 m2 vai ugunsslodze ir lielāka nekā 600 MJ/m2;

64.4. liftu šahtas, izņemot kāpņu telpās, ātrijos un ārpus būvēm izvietotās liftu šahtas;

64.5. liftu mašīntelpas un liftu priekštelpas;

64.6. ugunsaizsargātas un dūmaizsargātas kāpņu telpas;

64.7. aizsargātus evakuācijas ceļus;

64.8. pirts telpu grupas;

64.9. inženierkomunikāciju šahtas ar nenoblīvētām ailām starpstāvu pārsegumu līmenī;

64.10. ugunsdzēsības stacionāro sistēmu sūkņu un to vadības mezglu telpas;

64.11. ugunsdrošības priekštelpas.

65. U3 ugunsdrošības pakāpes būvēs ugunsdroši atdalītu telpu būvkonstrukciju ugunsizturība un ugunsreakcijas klase netiek normēta, izņemot citos normatīvajos aktos noteiktajos gadījumos.

**4.2.Ugunsdrošās sienas**

66. Ugunsdrošo sienu minimālās ugunsizturības robežvērtības dotas šī būvnormatīva pielikuma 1.tabulā.

67. Ugunsdrošajās sienās atļauts iebūvēt būvizstrādājumus, kuru ugunsreakcijas klase ir ne zemāka kā pielikuma 2.tabulā norādītā.

68. Ugunsdrošās sienas projektē visā būves augstumā un platumā, un tās šķērso visas būves konstrukcijas. Sienai nodrošina stabilitāti un nestspēju, lai sienas vienā pusē esošo būvju sagrūšana nepasliktinātu ugunsdrošās sienas stiprību, stabilitāti un citas īpašības. Komunikācijas un konstruktīvie elementi, kas iemontēti ugunsdrošajā sienās, atrodas uz tās vai tai cieši blakus, nedrīkst radīt papildus slodzi vai deformācijas, kas pazemina ugunsdrošās sienas stiprību vai stabilitāti.

69. Ugunsdrošo sienu savienojumu vietām ar citiem konstruktīvajiem elementiem, kā arī komunikāciju šķērsojumus caur ugunsdrošo sienu veido no atbilstošas ugunsreakcijas materiāliem tā, lai netiktu pasliktinātas ugunsdrošās sienas funkcijas.

70. Ugunsdrošā siena var nešķērsot jumta un ārsienu konstrukcijas, ja jumta un ārsienu konstrukcijās iebūvēto būvizstrādājumu ugunsreakcijas klase ir ne zemāka kā A2-s1, d0.

71. Ugunsdrošās sienās nav atļauts ierīkot ventilācijas gaisa vadu un kanālu šķērsojumus, kā arī ierīkot tādu komunikāciju šķērsojumus, pa kuriem transportē degtspējīgus materiālus.

72. Ja jumta un ārsienu būvkonstrukcijās iebūvēto būvizstrādājumu ugunsreakcijas klase ir zemāka par A2-s1, d0, ugunsdrošām sienām jābūt augstākām par jumta seguma virsmu ne mazāk par 60 cm un izvirzītām ārpus ārsienas plaknes ne mazāk par 30 cm. Šī prasība nav obligāta, ja ugunsdrošās sienas savienojuma vietā ar jumta un ārsienas konstruktīvajiem elementiem jumtā un ārsienā paredzēti 2 metru plati uguns norobežotāji (pa vienam metram uz katru pusi no ugunsdrošās sienas), kuri pilda ugunsdrošas sienas funkcijas.

73. Ja dažādu līmeņu jumtu augstumu starpība pie ugunsdrošās sienas ir lielāka par 30 cm, ugunsdrošajai sienai jābūt augstākai par augstākā jumta līmeni ne mazāk kā 30 cm.

**4.3. Ārsienas**

74. Ārsienu konstrukciju minimālā ugunsizturība un lietojamo būvizstrādājumu minimālās ugunsreakcijas klases noteiktas šī būvnormatīva pielikuma 1., 2. un 5.tabulā. Ārsienu ailu aizpildījumu ugunsizturība un ugunsreakcija netiek normēta, izņemot ailu aizpildījumiem, kas ierīkoti ugunsdrošās sienās.

75. Būves katrā stāvā, ja tas veido ugunsdrošības nodalījumu, ārsienā starpstāvu pārseguma līmenī ierīko ne mazāk kā 0,8 metrus platu horizontālu uguns norobežotāju ar ugunsizturību ne zemāku par pārseguma ugunsizturību. Ārsienu ugunsizturība netiek normēta un horizontālie uguns norobežotāji nav nepieciešami, ja būve aprīkota ar automātisko ugunsdzēsības sistēmu vai ja pa būves iekšējo perimetru ierīko automātiskās ugunsdzēsības sistēmas aizsardzības ūdens aizsegu, ja stāvu kopējā platība nepārsniedz pieļaujamo ugunsdrošības nodalījuma platību (pielikuma 3.tabula).

76. Ārsienas un pārseguma sadurvietas (membrānas) ugunsreakcijas klase ir ne zemāka par pārseguma ugunsreakcijas klasi.

 77. Būves, kuras augstākā stāva grīdas līmenis pārsniedz 28 metrus, ar dubultām ārsienām paredz automātisko ugunsdzēsības sistēmu vai būves katrā stāvā ārsienu ailu aizsardzībai no iekšpuses paredz automātisko ugunsdzēsības ūdens aizsegu. Dubulta ārsiena ir ārsiena, kurā nav veramu ailu un kuras ārējā norobežojošā konstrukcija ir atdalīta no nesošās sienas konstrukcijas ar spraugu, kas pārsniedz 10 cm.

78. Pārsegumiem pie ārējām sienām jāpiekļaujas bez atstarpēm.

**4.4. Bēniņi un pažobeles**

79. Bēniņus no citām telpām atdala ar konstrukcijām, kuru minimālā ugunsizturība un būvizstrādājumu ugunsreakcijas klase noteikta šī būvnormatīva pielikuma 1. un 2.tabulā.

80. Būvēs, kuru augstums no brauktuves (zemes) līmeņa līdz dzegai vai parapeta augšmalai ir lielāks par 10 metriem, katrā ugunsdrošības nodalījumā no bēniņiem ierīko izeju uz jumtu caur durvīm, lūkām vai logiem, kuru minimālais brīvais izmērs ir 0,6 x 0,8 metri. Ja augstums līdz izejas apakšējai malai ir lielāks par 1,5 metriem, ierīko stacionāras kāpnes.

81. Būvēs, kuru augstums no brauktuves (zemes) līmeņa līdz dzegai vai parapeta augšmalai ir lielāks par 10 metriem, no katras kāpņu telpas, kas ved līdz pēdējam (augšējam) stāvam, izbūvē izeju uz bēniņiem caur ugunsdrošām durvīm vai lūku ar minimālo izmēru 0,6 x 0,8 metri un stacionāri piestiprinātām vertikālām vai izvāžamām kāpnēm no A1 ugunsreakcijas klases būvizstrādājumiem.

**4.5. Jumti**

82. Prasības jumtu nesošām konstrukcijām norādītas šī būvnormatīva pielikuma 1. un 2.tabulā.

83. Būvēs, kuru augstums no brauktuves (zemes) līmeņa līdz dzegai vai parapeta augšmalai ir lielāks par 10 metriem:

83.1. no katras kāpņu telpas, kas ved līdz pēdējam (augšējam) stāvam, paredz izeju uz jumtu:

83.1.1. tieši uz jumtu pa stacionāri piestiprinātām vai izvāžamām kāpnēm caur ugunsdrošu lūku, kuras minimālais izmērs ir 0,6 x 0,8 metri,

83.1.2. pa kāpnēm caur ugunsdrošām durvīm, kuru minimālais izmērs ir 0,75 x 1,5 metri un bēniņiem, kā noteikts šī būvnormatīva 80.punktā;

83.1.3. caur bēniņiem, kā noteikts šī būvnormatīva 81.punktā;

83.2. pa būves jumta perimetru izbūvē jumta nožogojumu vismaz 300 mm augstumā vai jumta korē ierīko horizontālus stieņus (troses) drošības ierīču stiprināšanai; plakaniem jumtiem jumta nožogojumu ierīko vismaz 600 mm augstumā; ja jumta slīpums ir lielāks par 40°, nožogojumu neierīko, bet no izejas lūkām līdz jumta korei ierīko kāpnes vai jumta korē ierīko horizontālus stieņus (troses) drošības ierīču stiprināšanai.

84. Būves, kuras augstākā stāva grīdas līmenis pārsniedz 28 metrus un jumta seguma sistēmā izmantoto būvizstrādājumu ugunsreakcijas klase ir zemāka par A2-s1,d0, paredz jumta seguma ar ugunsreakcijas klasi uz ārējā ugunsgrēka iedarbību ne zemāku par Broof(t1).

85. Ja būves jumts ir dažādos līmeņos un augstumu starpība ir lielāka par vienu metru, attiecīgās jumta daļas savieno ar ārējām ugunsdzēsības kāpnēm, kas izgatavotas no A1 ugunsreakcijas klases materiāla.

**4.6. Balkoni, lodžijas, terases, pārejas un galerijas**

86. Balkonu, terašu, pāreju un galeriju būvkonstrukciju minimālā ugunsizturība un lietojamo būvizstrādājumu minimālā ugunsreakcijas klase norādīta šī būvnormatīva pielikuma 1., 2. un 5.tabulā.

87. Erkeru konstrukcijām izvirzāmās ugunsizturības prasības ir identiskas ar būves nesošajām konstrukcijām noteikto ugunsizturību.

**4.7. Ātriji**

88. Ātriji šī būvnormatīva izpratnē ir pārsegta ēkas iekšējā telpa, kas secīgi savieno trīs un vairāk stāvus. Kāpņu telpas, liftu šahtas un inženierkomunikāciju šahtas nav ātriji.

89. Ātriju veido:

89.1. vai kā ugunsdroši atdalītu telpu;

89.2. vai kopā ar ātrijam pieguļošajām telpām kā ugunsdrošības nodalījumu, kura visu tajā esošo telpu platību summa nedrīkst pārsniegt šī būvnormatīva pielikuma 3.tabulā noteikto ugunsdrošības nodalījuma maksimālo platību.

90. Ja ātrijs veidots kā 89.2.apakšpunktā noteikts:

90.1. ātriju no tam pieguļošajām telpām norobežo pa ātrija robežu, veidojot dūmu barjeru un automātisko ugunsdzēsības aizsegu;

90.2. ātrija pieguļošajās ugunsdrošības nodalījumā esošajās telpās ierīko automātisko ugunsdzēsības sistēmu.

91. Ātrija pamatstāvā nav pieļaujama ugunsslodze, kas pārsniedz 300 MJ/m2. Ātrijam pieguļošajās telpās ugunsslodze netiek normēta.

92. Ātriju norobežojošās konstrukcijās izvietotās durvis aprīko ar pašaizvēršanās mehānismiem.

**4.8. Sprādzienaizsardzības pasākumi**

93. Būves vai telpu aizsardzību pret sprādzieniem nosaka, ņemot vērā degtspējīgu vielu, gāzu, tvaiku, pilienu vai putekļu maisījuma iespējamo koncentrāciju gaisā (turpmāk – sprādzienbīstama vide), atbilstoši ugunsdrošību reglamentējošajiem normatīvajiem aktiem un piemērojamajiem standartiem.

94. Sprādzienbīstamo telpu nosaka, ņemot vērā tehnoloģijai nepieciešamo vielu un materiālu daudzumu un vielu un materiālu ugunsbīstamības un sprādzienbīstamības rādītājus.

95. Sprādzienaizsardzības pasākumus paredz lai:

95.1. novērstu sprādzienbīstamas vides rašanos vai sprādzienbīstamas vides aizdegšanos;

95.2. samazinātu sprādziena radīto ietekmi.

96. Lai ierobežotu sprādzienbīstamas vides izplatīšanos:

96.1. sprādzienbīstamo telpu veido kā ugunsdroši atdalītu telpu;

96.2. sprādzienbīstamu telpu izejas un ieejas uz citām telpām ierīko caur ugunsdrošības priekštelpu un paredz pasākumus, kas ierobežo sprādzienbīstamās vides izplatīšanos būvē;

96.3. veic komunikāciju ievadu hermetizāciju.

97. Sprādzienbīstamās telpas izvieto pie būves ārējās norobežojošas konstrukcijas.

98. Šīs apakšnodaļas prasības neatteicas uz būvēm, kurās notiek darbības ar sprāgstvielām, kurām degšanai nav nepieciešams skābeklis.

**5. Evakuācijas ceļi un izejas**

99. Evakuācijas ceļus un evakuācijas izejas ierīko cilvēku evakuācijai no būvēm un telpām ugunsgrēka un citu briesmu vai draudu gadījumā.

100. Evakuācijas ceļam ir izvirzītas šādas prasības:

100.1. tas ir viegli atrodams;

100.2. tā sienu un griestu apdare un grīdas segums nedrīkst apdraudēt lietotāju drošību evakuācijas laikā;

100.3. to neaizsedz priekšmeti un ierīces, kas apdraud lietotāju drošību evakuācijas laikā;

100.4. III lietošanas veida būvēs tas veidots kā gaitenis, kas atbilst vides pieejamības prasībām.

101. Uz evakuācijas ceļiem grīdas līmeņa izmaiņas vietās, ja līmeņu starpība pārsniedz 20 mm, bet ugunsdrošo durvju sliekšņiem – 25 mm, izbūvē slīpni (pandusu) ar slīpumu ne lielāku par 1:12, vai ne mazāk kā 3 pakāpienus, kuru ģeometrija atbilst attiecīgās būves projektēšanu reglamentējošo būvnormatīvu prasībām. Ja telpu grīdas līmeņu starpība vertikālajā projekcijā ir lielāka par 0,45 m, kāpnes vai pandusu aprīko ar margām.

102. Visu ugunsnoturības pakāpju būvju, izņemot U3 ugunsnoturības pakāpes būvju:

102.1. ugunsaizsargātās kāpņu telpās un aizsargātos evakuācijas ceļos sienu un griestu apdares būvizstrādājumu ugunsreakcijas klase ir ne zemāka par A2-s1,d) un grīdu būvizstrādājumu ugunsreakcijas klase ir ne zemāka par BFL,

102.2. vestibilos, ātrijos, hallēs un foajē sienu un griestu būvizstrādājumu ugunsreakcijas klase ir ne zemāka par Bs1,d0 un grīdu būvizstrādājumu ugunsreakcijas klase ir ne zemāka par DFL.

**5.1. Evakuācijas izejas**

103. Evakuācijas izejām jābūt viegli un bez piepūles atveramām no iekšpuses, tai skaitā personām ar īpašām vajadzībām. Evakuācijas izejas nodrošina evakuējamo cilvēku drošu izkļūšanu no būves un tās telpām tieši uz āru zemes virsmas līmenī vai:

103.1. pa kāpņu telpu;

103.2. pa atklātām kāpnēm;

103.3. pa aizsargātu evakuācijas ceļu;

103.4. pa aizsargātu evakuācijas ceļu un kāpņu telpu;

103.5. pa aizsargātu evakuācijas ceļu un atklātām kāpnēm;

103.6. caur citu ugunsdrošības nodalījumu.

104. Evakuācijas izeju skaitu un izvietojumu nosaka atbilstoši būves lietošanas veidam, paredzētajam būves maksimālajam lietotāju skaitam un attālumam līdz evakuācijas izejai atbilstoši šī būvnormatīva pielikuma 6.tabulā norādītajam.

105. Evakuācijas izeju summārais platums daudzstāvu būvēs ir ne mazāks kā evakuācijas ceļu summārais platums, kas noteikts šī būvnormatīva 145. un 146.punktā, aprēķinā par pamatu ņemot maksimālo lietotāju skaitu stāvā ar lielāko platību vai lielāko lietotāju skaitu.

106. No būves, tās ugunsdrošības nodalījumiem, būves stāviem un būves telpām, kur pastāvīgi uzturas būves lietotāji, jānodrošina iespēja evakuēties vismaz pa divām atsevišķām un dažādās vietās izvietotām evakuācijas izejām, izņemot 114.punktā uzskaitītos gadījumus.

107. No telpām vai stāviem, kuros uzturas vairāk par 500 lietotājiem, izbūvē vismaz trīs evakuācijas izejas, bet no telpām vai stāviem, kuros uzturas vairāk par 1000 lietotājiem, – vismaz četras evakuācijas izejas.

108. Minimālos attālumus starp tuvākajām evakuācijas izejām telpās nosaka, izmantojot formulu:

$L\geq \frac{1.5\sqrt{P}}{n-1}$ , kur

P – telpas vai ugunsdrošības nodalījuma perimetrs metros un n – evakuācijas izeju skaits.

109. Būvēs, kuru augstākā stāva grīdas līmeņa atzīme nepārsniedz 28 metrus, vienu no evakuācijas izejām no būves stāviem var paredzēt pa ārējām atklātām slīpām vai vītņveida kāpnēm. Pārējām evakuācijas izejām jāatbilst šī būvnormatīva 103.1., 103.3. vai 103.4.apakšpunkta prasībām.

110. Vienu no evakuācijas izejām no būves stāviem var paredzēt caur citu ugunsdrošības nodalījumu. Pārējām evakuācijas izejām jāatbilst 103.1., 103.3. vai 103.4.apakšpunkta prasībām. Evakuāciju atļauts paredzēt tikai caur vienu ugunsdrošības nodalījumu.

111. Evakuācijai nav atļauts izmantot liftus un tiem analogas iekārtas.

112. Evakuāciju nav atļauts paredzēt caur ugunsdroši atdalītām tehniskajām telpām un telpām, kurās ir sprādzienbīstama vide.

113. I, II, III, IV, IVa un V lietošanas veida būvēs evakuāciju nav atļauts paredzēt caur VI un VII lietošanas veida būvēm un telpām.

114. Viena evakuācijas izeja no stāva ir pieļaujama šādās būvēs:

114.1. I lietošanas veida būvēs, kuras augstākā stāva grīdas līmenis nav augstāks par 8 metriem;

114.2. I lietošanas veida būvēs, kuras augstākā stāva grīdas līmenis nav augstāks par 28 metriem, ja evakuācija paredzēta tikai no dzīvokļiem caur ugunsaizsargātu kāpņu telpu un katrā dzīvoklī ir atverama aila;

114.3. I lietošanas veida būvēs, kuras augstākā stāva grīdas līmenis nav augstāks par 75 metriem, ja evakuācija paredzēta caur 1.veida dūmaizsargātu kāpņu telpu, kopējā dzīvokļu platība vienā stāvā nav lielāka par 500 m2 un stāvos nav iebūvētas citu lietošanas veidu telpas, kas nav saistītas ar ēkas ekspluatācijas nodrošināšanu;

114.4. V, VI un VII lietošanas veida būvēs, kuras augstākā stāva grīdas līmenis nav augstāks par 28 metriem, evakuācijas ceļa garums nepārsniedz 30 metrus, stāvā paredzēts uzturēties ne vairāk par 50 lietotājiem un katrā lietošanas veida telpu grupā vai stāvā ir atverama aila;

114.5. II, III un IVa lietošanas veida būvēs, kurās paredzēts uzturēties ne vairāk par 50 lietotājiem un katrā stāvā ir atverama aila;

114.6. būvēs, kuras augstākā stāva grīdas līmenis nav augstāks par 28 metriem, ja evakuācija paredzēta caur dūmaizsargātu kāpņu telpu un evakuācijas ceļa garums nepārsniedz 30 metrus;

114.7. atklātās būves.

**5.2. Kāpnes un kāpņu telpas**

115. Būves lietotāju evakuācijai un ugunsdzēsības un glābšanas dienesta darbībai paredz ugunsaizsargātas un dūmaizsargātas kāpņu telpas, kā arī atklātas kāpnes un ārējās evakuācijas kāpnes.

116. Kāpņu telpu būvkonstrukciju minimālā ugunsizturība un iebūvējamo būvizstrādājumu minimālās ugunsreakcijas klases noteiktas šī būvnormatīva pielikuma 1. un 2.tabulā.

117. Ārējās evakuācijas kāpnes izbūvē ar slīpiem laidiem vai vītņveida, kas izbūvētas no A1 ugunsreakcijas klases būvizstrādājumiem.

118. Būvēs, kuru augstākā stāva grīdas līmeņa atzīme pārsniedz 28 metrus, izbūvē dūmaizsargātas kāpņu telpas. Būvēm, kuru augstākā stāva grīdas līmeņa atzīme pārsniedz 50 metrus, automātiskajām ugunsaizsardzības sistēmām un ierīcēm rezerves elektroapgāde paredz no ģeneratora ar iekšdedzes dzinēju. Ģeneratoru ar iekšdedzes dzinēju var neparedzēt būvēs, kuras vismaz viena no kāpņu telpām ir 1.veida dūmaizsargāta kāpņu telpa.

119. Atkarībā no tehniskiem risinājumiem, ar kuriem nepieļauj piedūmošanas iespēju, dūmaizsargātas kāpņu telpas iedala šādos veidos:

119.1. 1.veids – kāpņu telpai ierīkots savienojumu ar citām telpām stāvu līmenī caur atklātu ārējo zonu (balkoniem, lodžijām, atklātām pārejām un galerijām ) un tiešu izeju uz āru zemes virsmas līmenī;

119.2. 2.veids – kāpņu telpā ugunsgrēka gadījumā visā tās apjomā nodrošina gaisa virsspiedienu;

119.3. 3.veids – kāpņu telpas savienojums ar citām telpām ierīkots caur ugunsdrošības priekštelpu, kurā ugunsgrēka gadījumā ir nodrošināts gaisa virsspiediens.

120. Izejas no dūmaizsargātām kāpņu telpām zemes virsmas līmenī ierīko tieši uz āru vai caur ugunsdrošu priekštelpu, kurā nepieļauj piedūmošanas iespēju. Šajā gadījumā ugunsdrošās priekštelpas būvkonstrukciju ugunsizturībai un būvizstrādājumu ugunsreakcijas klasei jābūt ne zemākai kā kāpņu telpas būvkonstrukciju ugunsizturībai un būvizstrādājumu ugunsreakcijas klasei.

121. Ugunsaizsargātas un dūmaizsargātas kāpņu telpas, izņemot 1.veida dūmaizsargātas kāpņu telpas, var caur ugunsdrošības priekštelpu savienoties ar cokola stāvu vai pagrabstāviem.

122. Kāpņu laidu un kāpņu laukumu brīvais platums nedrīkst būt mazāks par evakuācijas ceļa minimālo platumu, kā arī par evakuācijai paredzēto izeju (durvju) un ailu platumu. Kāpņu laida brīvais platums nedrīkst būt mazāks par:

122.1. 1400 mm – no ugunsdrošības nodalījuma, no kura paredzēts evakuēt vairāk nekā 250 lietotājus;

122.2. 1200 mm – ugunsdrošības nodalījumam, no kura paredzēts evakuēt vairāk nekā piecus lietotājus;

122.3. 700 mm – kāpnēm, kas paredzētas ne vairāk kā piecu lietotāju evakuācijai.

123. Renovējamās un rekonstruējamās būvēs atļauts saglabāt esošos kāpņu telpu gabarītus.

124. Izejas no ugunsaizsargātām kāpņu telpām zemes virsmas līmenī ierīko tieši uz āru vai caur ugunsdroši atdalītu telpu, kuras būvkonstrukciju ugunsizturība un būvizstrādājumu ugunsreakcijas klasei jāatbilst kāpņu telpu būvkonstrukciju ugunsizturībai un būvizstrādājumu ugunsreakcijas klasei.

125. Kāpņu laukumu stūros drīkst noapaļot un mainīt tā ģeometriju, ja tiek saglabāts šajā apakšnodaļā noteiktais evakuācijas ceļa platums pa rādiusu.

126. Kāpņu slīpums evakuācijas ceļos ir ne lielāks par 1:1, pakāpiena platums ne mazāks par 250 mm, pakāpiens ne augstāks par 220 mm.

127. Kāpnes, kas paredzētas ne vairāk kā pieciem lietotājiem, pieļauts izbūvēt ar slīpumu 2:1.

128. Līklīniju vai vītņveida kāpnēm pakāpiena šaurākā mala ir ne mazāka par 220 mm, bet kāpnēm, kuras paredzētas kā otra evakuācijas izeja no telpām, kas paredzētas līdz 25 lietotājiem, līdz 120 mm. Kāpņu platumu nosaka atbilstoši 122.punktā noteiktajam.

129. Kāpņu telpās nedrīkst ierīkot telpas, kas paredzētas citam lietošanas mērķim, izvietot cauruļvadus, kas paredzēti sašķidrinātai gāzei vai degtspējīgiem šķidrumiem, ventilācijas vadus, iebūvētus skapjus, atklāti izvietotus elektroapgādes kabeļus vai vadus spriegumam virs 230 V, izejas no kravas liftiem vai pacēlājiem, kā arī izvietot iekārtas un būvkonstrukcijas, kuras ir izvirzītas ārpus sienu plaknēm līdz 2,2 metru augstumā no pakāpieniem vai kāpņu laukumiem.

130. Attālums starp kāpņu laidiem ir ne mazāks par 50 mm vai paredz citus pasākumus, kas nodrošina ugunsgrēka dzēšanai nepieciešamā ūdens padevi būves augšējos stāvos.

131. Kāpņu telpās atļauts iebūvēt un atklāti izvietot komunikāciju un ugunsdzēsības šļūteņu iekārtu skapjus un sildķermeņus, ja tie nesamazina evakuācijas ceļa platumu un kāpņu telpu sienu ugunsizturību.

132. Būvēs, kuru augstākā stāva grīdas līmeņa atzīme nepārsniedz 28 metrus, kāpņu telpās atļauts ierīkot atkritumu vadus, ja to ugunsreakcijas klase nav zemāka par A2-s1,d0 un ja tas nav pretrunā ar pašvaldības vietējiem apbūves noteikumiem. Ja atkritumu vadu būvizstrādājumu ugunsreakcijas klase ir zemāka par A2-s1,d0, to izvieto ugunsdroši atdalītā telpā.

133. III lietošanas veida būvēs un mācību iestādēs evakuācijas kāpnes nedrīkst būt vītņveida, ja vidējās atveres diametrs ir mazāks par 1000 mm. Kāpņu pakāpiena šaurākā mala nedrīkst būt mazāka par 220 mm. Kāpņu platumu nosaka atbilstoši nepieciešamā evakuācijas ceļa platumam.

134. Kāpnes evakuācijas ceļos aprīko ar margām.

135. Ugunsaizsargātā kāpņu telpā dūmu izvadei katra stāva līmenī ārējā norobežojošajā konstrukcijā paredz atveramu ailu.

136. Būvēs, kuru augstākā stāva grīdas līmeņa atzīme nepārsniedz 8 metrus un ugunsaizsargātā kāpņu telpas ārsienās katrā stāvā nav atveramās dūmu izvades ailas, dūmu izvades ailu paredz kāpņu telpas augšējā zonā, kuras brīvā atvēruma laukums ir ne mazāks par 5 % no kāpņu telpas laukuma plānā un ne mazāks par 1 m2.

137. Ja ugunsaizsargātā kāpņu telpā nav dūmu izvades ailu atbilstoši 135. un 136.punkta prasībām, tad paredz dūmaizsargātu kāpņu telpu.

138. Kāpņu telpas iekšējās sienās nav atļauts ierīkot ailas, izņemot durvju ailas.

139. Kāpņu telpas ārdurvju platums nedrīkst būt mazāks par evakuācijas izeju minimālo platumu, kas noteikts 122.punktā.

140. 1.veida dūmaizsargātās kāpņu telpās ar izeju no stāva caur ārējo atdalīto zonu attālumam no kāpņu telpas durvīm līdz logiem jābūt ne mazākam par diviem metriem.

141. Nav atļauts liftu izejas paredzēt 1.veida dūmaizsargātās kāpņu telpās.

142. Ailu aizpildījumiem, kas vērsti pret ārējām evakuācijas kāpnēm, kuras paredzētas kā evakuācijas izeja no būves stāviem, kā arī ārējo norobežojošo konstrukciju ugunsizturībai divu metru attālumā no kāpnēm nepieciešama ugunsizturība ne mazāka par EI-30.

**5.3. Evakuācijas ceļa garums**

143. Evakuācijas ceļa garumu un aprēķināmo telpas platību vienam lietotājam nosaka atbilstoši šī būvnormatīva pielikuma 6.tabulā norādītajam. Evakuācijas ceļa garumu no strupceļa zonas nosaka kā 50 % no pielikuma 6.tabulā noteiktā. Ja evakuācijas ceļa garums pārsniedz pielikuma 6.tabulā noradītos attālumus, tad veido aizsargātu evakuācijas ceļu.

144. Evakuācijas ceļa garumu no telpām, kuru platība nav lielāka par 50 m2, līdz evakuācijas izejai nosaka no telpas izejas durvīm, ja tās veras evakuācijas virzienā.

**5.4. Evakuācijas ceļa gabarīti**

145. Evakuācijas ceļa minimālas platums ir ne mazāks kā 1,20 metri, bet ārstniecības un aprūpes iestādēs ne mazāks par 1,80 metriem. Evakuācijas ceļa platumu atļauts samazināt līdz 1,0 metram, ja tas paredzēts līdz 50 evakuējamiem.

146. Ja evakuējamo skaits no telpas vai no vienā stāvā izvietotām telpāmpārsniedz 250 lietotājus, tad evakuācijas ceļa summāro platumu katriem nākamajiem 100 lietotājiem palielina par 50 cm.

147. Aprēķinot evakuācijas ceļa platumu, ņem vērā durvju vērtņu platumu, kuras veras no telpām uz evakuācijas ceļa pusi un var traucēt evakuācijas ceļa lietošanu, samazinot normatīvo evakuācijas ceļa platumu. Šajā gadījumā gaiteņa aprēķina platumu evakuācijas ceļa platuma aprēķinā samazina par:

147.1. pusi no durvju vērtnes platuma, ja durvis izvietotas gaiteņa vienā pusē;

147.2. durvju vērtnes platumu, ja durvis izvietotas abās gaiteņa pusēs posmā, kas ir īsāks par divkāršotu gaiteņa platumu.

148. Evakuācijas ceļa brīvais augstums ir ne mazāks par 2,0 metriem, un šajā augstumā nav pieļaujami nekādi šķēršļi. Evakuācijas ceļa augstums pagrabstāvos, kuros paredzēts uzturēties ne vairāk par pieciem lietotājiem, ir ne mazāks par 1,90 metriem.

**5.5. Durvis**

149. Evakuācijas izejās durvis:

149.1. atveras evakuācijas virzienā, izņemot būves, to daļās vai telpās, kurās lietotāju skaits ir mazāks par 25 vai durvis, kas ved uz citu ugunsdrošības nodalījumu;

149.2. netraucē lietotājiem ar kustību traucējumiem izmantot attiecīgos pārvietošanās līdzekļus;

149.3. ugunsgrēka gadījumā ir atveramas bez atslēgas vai citiem palīglīdzekļiem (arī bez elektroniskās atslēgas), izņemot durvis, kuras atdala kāpņu telpas no dzīvokļiem;

149.4. ir aprīkotas ar pašaizvēršanās mehānismu, izņemot dzīvokļu durvis.

150. Ugunsdrošas divviru durvis aprīko ar pašaizvēršanās mehānismiem, kuri secīgi aizver durvju vērtnes.

151. Durvju brīvais augstums evakuācijas ceļos un izejās nav mazāks par 2,0 metriem. To durvju un eju augstums, kas ved laukā no tehniskā stāva, kurā paredzēts uzturēties ne vairāk par pieciem lietotājiem, atļauts samazināt līdz 1,9 metriem, bet durvis izejām uz bēniņiem vai jumtu – līdz 1,5 metriem. Durvju brīvais platums nav mazāks par 0,9 metiem.

152. 149.punkta prasības neattiecas uz III lietošanas veida būvēm ar specifisku iekšējo režīmu, kā arī uz būvēm, kurās izmitinātas personas, kurām kompetentas institūcijas ir ierobežojušas pārvietošanās brīvību. Šajās telpās jāparedz citi pasākumi, kas nodrošina cilvēku evakuāciju ugunsgrēka gadījumā.

153. Ja evakuācija paredzēta no viena ugunsdrošības nodalījuma uz citu, tad durvju vēršanās virziens ir no tā ugunsdrošības nodalījuma, kurā iespējams uzturēties lielākam lietotāju skaitam.

154. Kāpņu telpas durvju minimālā ugunsizturība un būvizstrādājumu ugunsreakcijas klase noteikta šī būvnormatīva pielikuma 1. un 2.tabulā. Būvēs, kuru augstākā stāva grīdas līmeņa atzīme pārsniedz 28 metrus, kāpņu telpas durvju ugunsizturība ir ne mazāka par EI-60.

155. Ja būves ugunsdrošās konstrukcijās izbūvētām durvīm atbilstoši lietošanas veidam vai tehnoloģijas prasībām jābūt atvērtā stāvoklī, paredz automātiskas ierīces, kas ugunsgrēka gadījumā nodrošina durvju aizvēršanos pēc signāla saņemšanas no automātiskajām ugunsaizsardzības sistēmām.

156. Evakuācijas ceļos un izejās nedrīkst izbūvēt bīdāmas, paceļamas (nolaižamas) un rotējošas durvis, izņemot ārdurvis, ja tām nodrošināta manuāla atvēršanas iespēja evakuācijas gadījumā. Izbūvējot rotējošas durvis, papildus paredz veramu durvju izbūvi, kas nodrošina minimālos evakuācijas izeju gabarītus.

157. Ugunsdrošās durvis, kas izbūvētas ugunsdrošās būvkonstrukcijās, izņemot tehnisko telpu durvis un dzīvokļu durvis, aprīko ar pašaizvēršanās mehānismu.

158. Ārējo durvju ugunsizturība un būvizstrādājumu ugunsreakcijas klase nav normēta, izņemot durvis, kas atrodas ugunsdrošās sienās un kas ved uz ārējām evakuācijas kāpnēm.

**5.6. Ugunsdzēsēju lifti**

159. Būvēs, kuru augstākā stāva grīdas līmeņa atzīme pārsniedz 50 metrus, paredz vismaz vienu ugunsdzēsēju liftu. Prasība neattiecas uz būvēm vai būves daļām, kurās neuzturas pastāvīgi lietotāji.

160. Ugunsdzēsēju liftus projektē un izbūvē atbilstoši piemērojamajiem standartiem, ievērojot šādus nosacījumus:

160.1. ugunsdzēsēju liftu šahtas ir ugunsdroši atdalītas no citām telpām, tai skaitā no citas nozīmes liftu šahtām;

160.2. ugunsdzēsēju lifta kabīnes izmērs nav mazāks par 1,1  1,4m;

160.3. katra ugunsdzēsēju lifta piestātne ir aprīkota ar ugunsdrošības priekštelpu.

161. Galvenais iekāpšanas stāvs ugunsdzēsēju liftos ir būves galvenās ieejas stāvs, kas nodrošina ugunsdroši atdalītu tiešu ieeju no āra vai caur vestibilu ar ugunsslodzi ne lielāku par 300 MJ/m2.

**5.7. Evakuācijas avārijapgaisme un apzīmējumi**

162. Evakuācijas avārijapgaisme ir avārijapgaismes daļa, kas nodrošina apgaismojumu cilvēku evakuācijas laikā, ja nedarbojas pamatapgaisme.

163. Evakuācijas avārijapgaismi un evakuācijas apzīmējumus ierīko atbilstoši piemērojamo standartu prasībām.

164. Evakuācijas avārijapgaismi ierīko:

164.1. būvēs, kuru augstākā stāva grīdas līmeņa atzīme pārsniedz 28 metrus, aizsargātos evakuācijas ceļos;

164.2. evakuācijas ceļos, tajā skaitā aizsargātas evakuācijas ceļos, ja evakuējamo skaits ir 50 un vairāk cilvēku;

164.3. II, III, IV, IVa un V lietošanas veida būvēs vai telpās, ja tajās vienlaikus atrodas vairāk par 100 cilvēkiem.

165. Evakuācijas izejas, kas paredzētas 50 cilvēku un vairāk evakuācijai, aprīko ar izgaismotiem evakuācijas izejas norādītājiem.

166. Evakuācijas apgaismes tīkliem un izgaismotiem evakuācijas izejas norādītājiem jābūt pieslēgtiem diviem neatkarīgiem elektroapgādes avotiem.

**6. Būves dūmuaizsardzība**

167. Lai ugunsgrēka gadījumā ierobežotu dūmu izplatīšanos vai nodrošinātu dūmu izvadi no telpām, būvē paredz:

167.1. automātiskās gaisa virsspiediena sistēmas;

167.2. dūmu izvades ailas;

167.3. automātiskās dūmu izvades sistēmas;

167.4. neautomātiskās dūmu izvades sistēmas.

168. Automātiskās gaisa virsspiediena sistēmas paredz:

168.1. 2.veida dūmaizsargātās kāpņu telpās;

168.2. 3.veida dūmaizsargāto kāpņu telpu ugunsdrošības priekštelpās;

168.3. liftu šahtās būvēs ar dūmaizsargātām kāpņu telpām;

168.4. liftu priekštelpās, kas atrodas būvēs ar dūmaizsargātām kāpņu telpām, ja nav paredzēta liftu šahtu automātiskā virsspiediena dūmaizsardzības sistēma;

168.5. aizsargātos evakuācijas ceļos, kuros nav dūmu izvades ailas;

168.6. II – VII lietošanas veida būvēs ar augstākā stāva grīdas līmeņa atzīmi virs 28 m un kurās ir dumaizsargātās kāpņu telpas aizsargātos evakuācijas ceļos.

169. Dūmaizsardzības sistēmas projektē atbilstoši piemērojamos standartos noteiktajam.

170. Šī būvnormatīva 168.2., 168.4., 168.5. un 168.6.apakšpunktā noteiktās telpās automātiskās gaisa virsspiediena sistēmas darbību nodrošina stāvā, kurā ir izcēlies ugunsgrēks.

171. Dūmu izvades ailas paredz katrā būves ugunsdrošības nodalījuma stāvā.

172. Attālums no ugunsdrošības nodalījuma vai stāva jebkura punkta līdz dūmu izvades ailai nevar pārsniegt 15 metrus. Dūmu izvades ailas minimālā platība ir vismaz 0,5 m2.

173. Atsevišķā telpā attālumu no jebkura punkta līdz dūmu izvades ailām var palielināt līdz 30 m, ja dūmu izvades ailu kopējā platība nav mazāka par 0,2 % no aizsargājamās telpas platības, un tās atrodas augstāk par 2 m no telpas grīdas līmeņa.

174. Neautomātiskās dūmu izvades sistēmu paredz:

174.1. ugunsdrošības nodalījumā, stāvā un telpā, kurā nav dūmu izvades ailu atbilstoši šī būvnormatīva 172. vai 173.punktā noteiktām prasībām;

174.2. skatuvēs ar šņorbēniņiem;

174.3. pazemes stāvos, kuru zemāka stāva grīda atrodas zemāk par 4 m no vidēja zemes atzīmes līmeņa.

175. Telpās, kurās nav iespējams ierīkot neautomātisko dūmu izvades sistēmu ar dabīgo izvadi, paredz dūmu izvades sistēmu ar mehānisko vilkmi vai mehānisko kompensācijas gaisa padevi.

176. Automātisko dūmu izvades sistēmu paredz ātrijos.

177. Dūmu izvadi var neparedzēt no:

177.1. VI lietošanas veida būvju telpām, kurās ugunsslodze nepārsniedz 600 MJ/m2;

177.2. citām telpām ar platību līdz 50 m2, kurās ugunsslodze nepārsniedz 300 MJ/m2;

177.3. telpām, caur kurām nenotiek cilvēku evakuācija, ja ugunsslodze tajās nepārsniedz 300 MJ/m2;

177.4. atklāta tipa būvēm;

177.5. U3 ugunsnoturības pakāpes būvēm.

**7. Automātiskās ugunsaizsardzības sistēmas un ierīces**

**7.1. Vispārīgās prasības**

178. Atbilstoši būves vai telpas lietošanas veidam un telpu plānojumam paredz šādas automātiskās ugunsaizsardzības sistēmas un ierīces:

178.1. autonomos ugunsgrēka detektorus;

178.2. automātiskās ugunsgrēka atklāšanas un trauksmes signalizācijas sistēmas;

178.3. automātiskās balss ugunsgrēka izziņošanas sistēmas;

178.4. automātiskās ugunsdzēsības sistēmas, automātiskās atdzesēšanas sistēmas un automātiskos ugunsdzēsības ūdens aizsegus;

178.5. automātiskās gaisa virsspiedienasistēmas;

178.6. automātiskāsdūmu izvades sistēmas**.**

179. Automātiskās ugunsaizsardzības sistēmas patstāvīgi un mijiedarbībā ar citām inženiertehniskām sistēmām nodrošina reglamentējošos normatīvajos aktos un piemērojamos standartos paredzēto funkciju veikšanu automātiskajā un manuālā vadības režīmā.

180. Automātisko ugunsaizsardzības sistēmu trauksmes, bojājumu, bloķēšanas ierīču un sistēmu signālus automātiski pārraida uz kontroles un signalizācijas ierīci (pulti), pie kuras pastāvīgi ir personāls. Gadījumā, ja kontroles un signalizācijas ierīce (pults), kuru pastāvīgi uzrauga personāls, neatrodas ar šo sistēmu vienā aizsargājamā objektā, trauksmes signālu pārraida arī uz aizsargājamās būves fasādes redzamā vietā izvietoto gaismas un skaņas trauksmes ierīci, kas novietota ne zemāk par 2,5 m no zemes virsmas (grīdas) līmeņa.

181. Automātiskajām ugunsaizsardzības sistēmām nodrošina:

181.1. nepārtrauktu diennakts darbību dežurējošā (gaidīšanas) režīmā;

181.2. nepārtrauktu elektroapgādi vismaz no diviem elektroenerģijas piegādes avotiem, kuras elektroapgādes instalācijai paredz ugunsaizsardzību, kas ugunsgrēka gadījumā nodrošina sistēmas darbības laiku ne mazāku par 30 minūtēm;

181.3. dežurējošā un darbības režīmos vadības (palaišanas) ķēžu, strāvas piegādes avotu (pamata un rezerves) un sakaru līniju darbspējas automātisku kontroli ar akustisko un vizuālo signalizāciju.

182. Sprādzienbīstamā un ķīmiski agresīvā vidē automātiskās ugunsaizsardzības sistēmās izmanto ierīces un instalāciju, kas paredzētas uzstādīšanai un darbībai attiecīgajā vidē.

183. Kontroles, signalizācijas un vadības ierīces (pulti) izvieto viegli pieejamās vietās (telpās), ieteicams būves pirmajā vai cokola stāvā.

184. Automātiskās ugunsaizsardzības sistēmas veidu (tipu) nosaka pasūtītājs projektēšanas uzdevumā, atbilstoši normatīvo aktu un iekārtu ražotāju tehnisko noteikumu prasībām.

185. Automātiskās ugunsaizsardzības sistēmas balss, skaņas vai vizuālās signalizācijas ierīces var neparedzēt būvēs un telpās, kurās uzturas personas, kurām kompetentas institūcijas ir ierobežojušas pārvietošanās brīvību, kā arī ārstniecības un aprūpes iestāžu telpās, kurās uzturas cilvēki, kas nav spējīgi patstāvīgi evakuēties. Ugunsgrēka izziņošanu šādās būvēs un telpās paredz saskaņā ar projektēšanas uzdevuma prasībām.

**7.2. Prasības autonomiem ugunsgrēka detektoriem**

186. Autonomos ugunsgrēka detektorus paredz:

186.1. I lietošanas veida būvēs; katrā dzīvoklī paredz vismaz vienu autonomu ugunsgrēka detektoru, kas reaģē uz dūmiem;

186.2. II un III lietošanas veida būvēs un telpās, kurās ir ne vairāk par 10 izmitināšanas vietām; detektorus izvieto telpās, kuras paredzētas gulēšanai.

187. Autonomos detektorus uzstāda atbilstoši ražotāja tehnisko noteikumu un projektēšanas uzdevuma prasībām.

188. Autonomos ugunsgrēka detektorus var aizstāt ar automātisko ugunsgrēka atklāšanas un trauksmes signalizācijas sistēmu vai ar ugunsgrēka detektoriem, kuri pieslēgti pie citas sistēmas kontroles un signalizācijas ierīces (pults).

**7.3. Prasības automātiskām ugunsgrēka atklāšanas un trauksmes signalizācijas sistēmām**

189. Automātiskās ugunsgrēka atklāšanas un trauksmes signalizācijas sistēmas paredz:

189.1. II un III lietošanas veida būvēs un telpās, kurās ir vairāk kā 10 izmitināšanas vietas;

189.2. II, III, IV, IVa un V lietošanas veida būvēs un telpās, kuru stāvu kopējā platība ir lielāka par 200 m2;

189.3. VI lietošanas veida būvēs, izņemot rezervuārus, un telpās, kuru platība pārsniedz 50 m2 un kurās paredz naftas, naftas produktu un citu viegli uzliesmojošu vielu pārsūknēšanu, izliešanu, izsniegšanu, fasēšanu vai uzglabāšanu;

189.4. VI un VII lietošanas veida būvēs un telpās, kuru stāvu kopējā platība ir lielāka par 1000 m2 un ugunsslodze lielāka par 300 MJ/m2;

189.5. citu automātisko ugunsaizsardzības sistēmu vadībai, kurām atbilstoši normatīvo aktu un projektēšanas uzdevuma prasībām nepieciešams automātiskais vadības režīms.

190. Automātisko ugunsgrēka atklāšanas un trauksmes signalizācijas sistēmu var neparedzēt atklātā tipa būvēs un mazstāvu dzīvojamo māju palīgēkās.

191. Automātisko ugunsgrēka atklāšanas un trauksmes signalizācijas sistēmu projektē atbilstoši piemērojamo standartu prasībām.

192. Būvēs, kurās paredzēta automātiskās ugunsgrēka atklāšanas un trauksmes signalizācijas sistēmas ierīkošana, aizsargātos evakuācijas ceļos un kāpņu telpās uzstāda ugunsgrēka detektorus, kuri reaģē uz dūmiem.

193. Ugunsgrēka atklāšanas gadījumā automātiskā ugunsgrēka atklāšanas un trauksmes signalizācijas sistēma nosūta signālu citu ugunsdzēsības inženiertehnisko sistēmu vadībai saskaņā ar normatīvo aktu un projektēšanas uzdevuma prasībām.

194. Automātisko ugunsgrēka atklāšanas un trauksmes signalizācijas sistēmu var neparedzēt telpās, kurās tās funkcijas pilda cita automātiskā ugunsaizsardzības sistēma, ievērojot šī būvnormatīva 192.punktā prasībās.

**7.4. Prasības automātiskām balss ugunsgrēka izziņošanas sistēmām**

195. Automātiskās balss ugunsgrēka izziņošanas sistēmas paredz:

195.1.  II, IV, IVa un V lietošanas veida būvēs, kuru augstākā stāva grīdas līmeņa atzīme pārsniedz 28 m vai kurās vienlaikus var atrasties vairāk par 500 lietotāju;

195.2. III lietošanas veida būvēs, kuru augstākā stāva grīdas līmeņa atzīme pārsniedz 8 m un kurās ir vismaz 50 izmitināšanas vietas;

195.3. muzeju un izstāžu ēkās un telpās, kuru kopēja platība pārsniedz 1000 m2.

196. Automātisko balss ugunsgrēka izziņošanas sistēmu projektē atbilstoši piemērojamo standartu prasībām.

197. Būvēs, kuru augstākā stāva grīdas līmeņa atzīme nepārsniedz 28 m, automātiskajā balss ugunsgrēka izziņošanas sistēmā var paredzēt izziņošanas zonas, kas vienlaicīgi izziņo informāciju pa vairākiem stāviem. Būvēs, kuru augstākā stāva grīdas līmeņa atzīme pārsniedz 28 metrus, viena izziņošanas zona nevar būt lielāka par vienu būves stāvu.

198. Būvēs, kuru augstākā stāva grīdas līmeņa atzīme pārsniedz 28 m, automātisko balss ugunsgrēka izziņošanas sistēmu projektē tā, lai stāvos ugunsgrēku automātiskajā un manuālajā vadības režīmos var izziņot šādā secībā:

198.1. izziņošanas zonās stāvā, kurā izcēlies ugunsgrēks;

198.2. izziņošanas zonās virs stāva, kurā izcēlies ugunsgrēks;

198.3. citās izziņošanas zonās.

**7.5. Prasības automātiskām ugunsdzēsības sistēmām, automātiskām ūdens atdzesēšanas sistēmām un automātiskiem ugunsdzēsības ūdens aizsegiem**

199. Automātiskās ugunsdzēsības sistēmas paredz:

 199.1. ugunsdrošības nodalījumos, kuru platība pārsniedz maksimāli pieļaujamo, kas norādīts šī būvnormatīva pielikuma 3.tabulā;

 199.2. I lietošanas veida būvēs, kuru augstākā stāva grīdas līmeņa atzīme pārsniedz 75 m;

 199.3. būvēs, izņemot I lietošanas veida būvēs, kuru augstākā stāva grīdas līmeņa atzīme pārsniedz 50 metrus;

 199.4. būves pazemes stāvos, kuru platība lielāka par 1000m² un kuru zemāka stāva grīda atrodas zemāk par 4 m no vidēja zemes atzīmes līmeņa;

 199.5. būvēs, telpās vai telpas daļās atbilstoši projektēšanas uzdevuma prasībām, kurās atrodas unikāli eksponāti, materiāli, izdevumi, rokraksti, katalogi, apraksti, pārskati un iekārtas, kā arī citi īpaši vērtīgi dokumenti un informācija;

199.6. IV lietošanas veida būves ugunsdrošības nodalījumos, kuros ir skatītāju tribīnes ar 5000 un vairāk sēdvietām, ja zem tribīnes ir telpas, kurās ugunsslodze ir lielāka par 300 MJ/m2;

199.7. IV lietošanas veida būvēs, kurās ir skatuve ar šņorbēniņiem, ja vienā ugunsdrošības nodalījumā ir 800 un vairāk sēdvietu vai skatuves platība pārsniedz 120 m2, paredzot skatuves nodalījuma skatuves un zemskatuves telpās automātisko ugunsdzēsībassprinkleru un drenčeru sistēmu;

 199.8. VI lietošanas veida būves ugunsdrošības nodalījumos, kuros paredz naftas, naftas produktu un citu viegli uzliesmojošu vielu pārsūknēšanu, izliešanu, izsniegšanu, fasēšanu vai uzglabāšanu un kuru platība ir lielāka par 300 m2;

 199.9. IV lietošanas veida būves, kuru augstākā stāva grīdas līmeņa atzīme pārsniedz 8 metrus, ugunsdrošības nodalījumos, kuru platība ir lielāka par 5000 m2 ;

 199.10. VII lietošanas veida būves ugunsdrošības nodalījumos, kuros paredzēta 25 un vairāk transportlīdzekļu izvietošana ar liftiem un citām transportlīdzekļu transportēšanas iekārtām;

 199.11. naftas, naftas produktu un citu viegli uzliesmojošu vielu virszemes rezervuāros, kuru tilpums ir lielāks par 5000 m3;

 200. Automātiskās ugunsdzēsības sistēmas var neparedzēt atklātās būvēs.

 201. Būvēs un telpās, kurās paredzēta citas automātiskās ugunsaizsardzības sistēmas ierīkošana, šo sistēmu ieslēgšanu darbībā automātiskajā vadības režīmā paredz atbilstoši normatīvo aktu un projektēšanas uzdevuma prasībām.

202. Automātisko ugunsdzēsības sistēmu projektē atbilstoši piemērojamo standartu prasībām.

 203. Automātiskās ūdens atdzesēšanas sistēmas un automātisko ūdens aizsegu paredz ugunsdrošības norobežojošo konstrukciju un ailu aizsardzībai atbilstoši normatīvo aktu un projektēšanas uzdevuma prasībām.

204. Ja ūdensapgādes avoti ugunsdzēsības vajadzībām nevar nodrošināt nepieciešamo ūdens spiedienu automātisko ugunsdzēsības sistēmu, automātisko ugunsdzēsības ūdens aizsegu un automātisko atdzesēšanas sistēmu darbībai, paredz vismaz divus (darba un rezerves) neatkarīgus ugunsdzēsības sūkņus vai sūkņu grupas. Katrs sūknis vai viena sūkņu grupa nodrošina ugunsdzēsības vajadzībām nepieciešamu ūdens spiedienu un plūsmu. Vismaz vienam sūknim vai sūkņu grupai automātiskajās ugunsdzēsības sistēmās jābūt ar iekšdedzes dzinēju vai ugunsdzēsības sūkņu elektroapgādei paredz elektroģeneratoru ar iekšdedzes dzinēju. Elektroģenerātors automātiski nodrošina ugunsdzēsības sūkņu elektroapgādi, ja sūkņu darbības laikā tiek traucēta elektroapgādes tīkla darbība.

205. Šī būvnormatīva 199.1., 199.2., 199.3., 199.4., 199.5., 199.7., 199.8. un 199.10.apakšpunktā noteiktām automātiskām ugunsdzēsības sistēmām jābūt ūdens sprinkleru vai ūdens drenčeru tipa, izņemot būves un telpas, kurās ugunsgrēka dzēšana ar ūdeni nebūs iespējama vai būs neefektīva un kurās jāparedz cita tipa automātisko ugunsdzēsības sistēmu, kas nesamazinās cilvēku evakuācijas drošību.

**7.6. Prasības automātiskām gaisa virsspiediena sistēmām** **un automātiskam dūmu izvades sistēmām**

**7.6.1. Vispārīgās prasības.**

206. Automātiskās dūmu izvades sistēmai un automātiskai gaisa virsspiediena sistēmai jānodrošina ne mazāku par 30 minūtēm nepārtrauktudarbību ugunsgrēka gadījumā, nodrošinot attiecīgu sistēmu elektroapgādes, vadības un kontroles ķēžu ugunsaizsardzību.

207. Automātisko gaisa virsspiediena sistēmu gaisa iesūcējus, automātisko dūmu izvades sistēmu dūmu izvades un kompensējošo gaisa iesūcējus projektē tā, lai no būves izvadāmie dūmi netiktu novadīti (recirkulēti) atpakaļ degošajā būvē un uz blakus esošajām būvēm.

**7.6.2. Prasības automātiskām gaisa virsspiediena sistēmām**

208. Automātisko gaisa virsspiediena sistēmu projektē atbilstoši piemērojamo standartu prasībām.

209. Automātiskām gaisa virsspiediena sistēmām paredz automātisko vadību no signāla, ko ģenerē:

209.1. automātiskās ugunsgrēka atklāšanas un trauksmes signalizācijas sistēmas,

209.2. automātiskās sprinkleru ugunsdzēsības sistēmas

209.3. manuālās tālvadības un distances vadības ierīces, kas ierīkotas evakuācijas ceļos pie izejām no ar šo sistēmu aizsargātām telpām un telpās, kurās atrodas šo sistēmu vadības un kontroles pultis.

**7.6.3. Prasības automātiskām dūmu izvades sistēmām**

210. Automātiskas dūmu izvades sistēmām izvirzāmās prasības noteiktas piemērojamos standartos.

211. Automātiskām dūmu izvades sistēmām paredz automātisko vadību no signāla, ko ģenerē:

211.1. automātiskās ugunsgrēka atklāšanas un trauksmes signalizācijas sistēmas;

211.2. automātiskās sprinkleru ugunsdzēsības sistēmas;

211.3. ar manuālo tālvadību no distances vadības ierīcēm, kas ierīkotas evakuācijas ceļos pie izejām no ar šo sistēmu aizsargātām telpām un telpās, kurās atrodas šo sistēmu vadības un kontroles pultis.

212. Automātiskās dūmu izvades sistēmas dūmu vārstus un dūmu lūkas paredz telpu augšdaļā ne zemāk kā 80% no telpas augstuma.

213. Automātiskos kompensācijas gaisa padošanas atvērumus vai ailas paredz telpu apakšdaļā.

214. Ātrijos, kas augstāki par 24 metriem, paredz automātisko dūmu izvades sistēmu ar mehānisko vilkmi vai ar mehānisko kompensācijas gaisa padevi.

**8. Neautomātiskās ugunsdzēsības sistēmas**

**8.1. Vispārīgās prasības**

215. Atbilstoši būves vai telpas lietošanas veidam un telpu plānojumam paredz šādas neautomātiskās ugunsaizsardzības sistēmas:

215.1. neautomātiskās ugunsdzēsības sistēmas;

215.2. neautomātiskās ūdens atdzesēšanas sistēmas;

215.3. neautomātiskos ugunsdzēsības ūdens aizsegus;

215.4. neautomātiskās dūmu izvades sistēmas.

216. Neautomātiskās ugunsdzēsības sistēmas var aizstāt ar automātisko ugunsdzēsības sistēmu.

**8.2. Prasības neautomātiskām ugunsdzēsības sistēmām, neautomātiskām ūdens atdzesēšanas sistēmām un neautomātiskiem ūdens ugunsdzēsības aizsegiem**

217. Neautomātiskās ugunsdzēsības sistēmas paredz:

217.1. naftas, naftas produktu un citu viegli uzliesmojošu vielu virszemes rezervuāros, kuru tilpums ir no 3000 līdz 5000 m3;

217.2. naftas produktu un citu viegli uzliesmojošu vielu izliešanas, iepildīšanas un pārsūknēšanas dzelzceļu inženierbūvēs (estakādēs), kuru garums ir lielāks par 100 m;

217.3. tankkuģu piestātņu tehnoloģiskajos laukumos.

 218. Neautomātiskās ūdens atdzesēšanas sistēmas paredz naftas, naftas produktu, gāzes un citu viegli uzliesmojošu vielu virszemes rezervuāros, kuru sienas ir augstākas par 12 m.

219. Neautomātisko ugunsdzēsības ūdens aizsegu paredz tankkuģu piestātnēs, lai novērstu uguns izplātīšanos starp tankkuģiem un piestātni.

 220. Neautomātiskās ugunsdzēsības sistēmas, neautomātiskās ūdens atdzesēšanas sistēmas un neautomātisko ugunsdzēsības ūdens aizsegu projektē atbilstoši normatīvo aktu un projektēšanas uzdevuma prasībām, paredzot šīs sistēmas darbības ieslēgšanai manuālas vadības ierīces, kas atrodas pie aizsargājamas inženierbūves, vai telpā, kurā atrodas šo sistēmu vadības un kontroles pultis.

**8.3. Prasības neautomātiskām dūmu izvades sistēmām**

221. Neautomātiskās dūmu izvades sistēmas projektē atbilstoši piemērojamo standartu prasībām.

222. Neautomātiskām dūmu izvades sistēmām paredz manuālo tālvadību ar distances vadības ierīcēm, kas ierīkotas evakuācijas ceļos katrā stāvā pie izejām no ar šo sistēmu aizsargātām telpām un telpās, kurās atrodas šo sistēmu vadības un kontroles pultis.

223. Neautomātisko dūmu izvades sistēmu darbības laiku, ugunsgrēka gadījumā, paredz ne mazāku par 30 minūtēm, nodrošinot sistēmas elektroapgādes, vadības un kontroles ķēžu attiecīgu ugunsaizsardzību.

224. Neautomātiskās dūmu izvades sistēmas dūmu vārstus, dūmu lūkas un citus dūmu izvades vadāmos atvērumus paredz telpu augšdaļā ne zemāk kā 80% no telpas augstuma. Šī prasība neattiecas uz kāpņu telpām.

225. Neautomātiskos dūmu izvades sistēmas kompensācijas gaisa padošanas atvērumus vai ailas paredz telpu apakšdaļā.

226. Telpās, kas augstākas par 24 metriem, paredz dūmu izvades sistēmu ar mehānisko vilkmi vai ar mehānisko kompensācijas gaisa padevi.

**9. Zibensaizsardzība**

227. Zibensaizsardzības sistēmas ierīko, lai novērstu būvju un to konstrukciju aizdegšanos zibens izlādes gadījumā.

228. Zibensaizsardzības sistēmas saskaņā ar piemērojamiem standartiemiedala klasēs. Noteiktas četras zibensaizsardzības sistēmu klases ar šādiem zibensaizsardzības līmeņiem:

228.1. I klase, kas nodrošina būves zibensaizsardzības līmeni 98%;

228.2. II klase, kas nodrošina būves zibensaizsardzības līmeni 95%;

228.3. III klase, kas nodrošina būves zibensaizsardzības līmeni 90%;

228.4. IV klase, kas nodrošina būves zibensaizsardzības līmeni 80%.

229. Zibensaizsardzības līmeni un ierīkošanas nepieciešamību nosaka, ņemot vērā būves raksturlielumus un riska kritērijus, kuri noteikti piemērojamos standartos.

230. Zibensaizsardzības sistēmas projektē un ierīko atbilstoši piemērojamajiem standartiem.

231. Zibensaizsardzības ierīkošana ir obligāta būvēm, kurās ir sprādzienbīstama vide.

Ekonomikas ministrs A.Kampars

Iesniedzējs:

Ekonomikas ministrs A.Kampars

Vīza:

Valsts sekretārs J.Pūce

31.03.2011. 14:38

E.Bučinska,

67013032, Elga.Bucinska@em.gov.lv